2010R1031 — LT — 01.09.2012 — 002.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

►B KOMISIJOS REGLAMENTAS (ES) Nr. 1031/2010 2010 m. lapkričio 12 d. dėl šiltnamio efektą sukeliančių dujų apyvartinių taršos leidimų pardavimo aukcione pagal Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje, terminų, administravimo ir kitų aspektų (Tekstas svarbus EEE) (OL L 302, 18.11.2010, p.1)

iš dalies keičiamas:









▼B

KOMISIJOS REGLAMENTAS (ES) Nr. 1031/2010

2010 m. lapkričio 12 d.

dėl šiltnamio efektą sukeliančių dujų apyvartinių taršos leidimų pardavimo aukcione pagal Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje, terminų, administravimo ir kitų aspektų

(Tekstas svarbus EEE)







EUROPOS KOMISIJA, atsižvelgdama į Sutartį dėl Europos Sąjungos veikimo, atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB ( 1 ), ypač į jos 3d straipsnio 3 dalį ir 10 straipsnio 4 dalį, kadangi: (1) Direktyva 2003/87/EB buvo persvarstyta ir iš dalies pakeista 2008 m. lapkričio 19 d. Europos Parlamento ir Tarybos direktyva 2008/101/EB, iš dalies keičiančia Direktyvą 2003/87/EB, kad į šiltnamio efektą sukeliančių dujų emisijos leidimų prekybos sistemą Bendrijoje būtų įtrauktos aviacijos veiklos rūšys ( 2 ), ir 2009 m. balandžio 23 d. Europos Parlamento ir Tarybos direktyva 2009/29/EB, iš dalies keičiančia Direktyvą 2003/87/EB, siekiant patobulinti ir išplėsti Bendrijos šiltnamio efektą sukeliančių dujų apyvartinių taršos leidimų prekybos sistemą ( 3 ). Vienas iš patobulinimų, dėl kurio nuspręsta persvarstant Direktyvą 2003/87/EB yra tas, kad pagrindinis apyvartinių taršos leidimų paskirstymo principas turėtų būti jų pardavimas aukcione, nes tai yra paprasčiausias ir, daugelio manymu, ekonomiškai efektyviausias jų paskirstymo būdas. Apyvartinių taršos leidimų prekybos sistemos veiksmingumas priklauso nuo aiškaus anglies dioksido kainos signalo, leidžiančio išmetamųjų šiltnamio efektą sukeliančių dujų kiekį sumažinti kuo mažesnėmis sąnaudomis. Apyvartinius taršos leidimus parduodant aukcione toks anglies dioksido kainos signalas turėtų dar sustiprėti. (2) Direktyvos 2003/87/EB 10 straipsnio 1 dalyje reikalaujama, kad valstybės narės aukcionuose parduotų apyvartinių taršos leidimų, kuriems taikomas tos direktyvos III skyrius ir kurie nėra suteikiami nemokamai. Taigi apyvartinius taršos leidimus, kurie nėra suteikiami nemokamai, valstybės narės turi parduoti aukcionuose. Jos negali nei apyvartinių taršos leidimų paskirstyti kitais būdais, nei sulaikyti arba panaikinti tuos apyvartinius taršos leidimus, kurių jos nesuteikia nemokamai, užuot pardavusios aukcionuose. (3) Direktyvos 2003/87/EB 10 straipsnio 4 dalyje nustatomi įvairūs aukciono procesui keliami reikalavimai. Aukciono procesas turėtų būti iš anksto žinomas, ypač aukciono terminai, seka ir apytikris parduodamų apyvartinių taršos leidimų kiekis. Aukcionai turėtų būti rengiami taip, kad juose galėtų visiškai, sąžiningai ir lygiomis galimybėmis dalyvauti mažosios ir vidutinės įmonės, kurioms taikoma apyvartinių taršos leidimų prekybos sistema, kad juose galėtų dalyvauti mažieji teršėjai, kad visiems dalyviams būtų užtikrinama vienalaikė prieiga prie informacijos, kad dalyviai nepakenktų aukcionų vykdymui ir kad aukcionų organizavimas bei dalyvavimas juose būtų ekonomiškai efektyvūs be nereikalingų administracinių išlaidų. (4) Visų šių tikslų reikėtų siekti atsižvelgiant į bendruosius Direktyvos 2003/87/EB persvarstymo tikslus, kurie, inter alia, apima geresnį nuostatų suderinimą, konkurencijos iškraipymo vengimą ir užtikrinimą, kad apie aukcionus būtų kuo geriau iš anksto žinoma; be to, visa tai taip pat turėtų padėti stiprinti anglies dioksido kainos signalą, kuriuo siekiama išmetamųjų teršalų kiekį mažinti mažiausiomis sąnaudomis. Iš tiesų, stengiantis dar labiau sumažinti išmetamųjų teršalų kiekį, būtina taikyti pačius ekonomiškai efektyviausius būdus, pagrįstus visos Sąjungos mastu suderintomis apyvartinių taršos leidimų paskirstymo sąlygomis. (5) Direktyvos 2003/87/EB 3d straipsnio 1 dalyje nustatyta, kad nuo 2012 m. sausio 1 d. iki 2012 m. gruodžio 31 d. aukcionuose bus parduodama 15 % apyvartinių taršos leidimų, kuriems taikomas direktyvos II skyrius, o 3d straipsnio 2 dalyje nustatyta, kad tokia pati apyvartinių taršos leidimų, kuriems taikomas Direktyvos 2003/87/EB II skyrius, procentinė dalis bus parduodama aukcione nuo 2013 m. sausio 1 d. 3d straipsnio 3 dalyje reikalaujama, kad būtų priimtas reglamentas, kuriame būtų pateikiamos išsamios nuostatos dėl valstybių narių aukcione parduotinų apyvartinių taršos leidimų, kurių neprivaloma išduoti nemokamai pagal Direktyvos 2003/87/EB 3d straipsnio 1 ir 2 dalis arba 3f straipsnio 8 dalį. (6) Daugelio suinteresuotųjų šalių, dalyvavusių konsultacijose prieš priimant šį reglamentą, ir didžiosios daugumos valstybių narių manymu bei vadovaujantis Komisijos atliktu poveikio vertinimu, Direktyvos 2003/87/EB persvarstymo bendrųjų tikslų geriausia pasiekti sukuriant bendrą aukcionų infrastruktūrą, kurioje aukcionus vykdytų bendra aukciono platforma. Taip išvengiama bet kokių vidaus rinkos iškraipymų. Be to, tai yra ekonomiškai efektyviausias būdas, o apyvartinius taršos leidimus galima paskirstyti juos parduodant aukcionuose visiškai suderintomis sąlygomis visoje Sąjungoje. Be to, aukcionų vykdymas per bendrą aukcionų platformą geriausiai sustiprina anglies dioksido kainos signalą, kurio reikia, kad ūkinės veiklos vykdytojai priimtų investicinius sprendimus, reikalingus norint šiltnamio efektą sukeliančių dujų kiekį mažinti kuo mažesnėmis sąnaudomis. (7) Daugelio suinteresuotųjų šalių, dalyvavusių konsultacijose prieš priimant šį reglamentą, ir didžiosios daugumos valstybių narių manymu bei vadovaujantis Komisijos atliktu poveikio vertinimu, turint bendrą aukcionų infrastruktūrą, kurioje aukcionus vykdo bendra aukciono platforma, taip pat galima geriausiai pasiekti Direktyvos 2003/87/EB 10 straipsnio 4 dalies tikslus. Tai ekonomiškai efektyviausias apyvartinių taršos leidimų pardavimo aukcionuose būdas, leidžiantis išvengti nereikalingos administracinės naštos, kuri tikrai susidarytų, jei būtų naudojama daug aukcionų infrastruktūrų. Bendra infrastruktūra ir de jure, ir de facto teikia atviras, skaidrias ir nediskriminuojančias galimybes dalyvauti aukcionuose. Turint bendrą sistemą būtų iš anksto žinomas aukcionų tvarkaraštis ir anglies dioksido kainos signalas taptų daug aiškesnis. Bendra aukcionų infrastruktūra ypač svarbi siekiant mažosioms ir vidutinėms įmonėms, kurioms taikoma apyvartinių taršos leidimų prekybos sistema, suteikti lygias galimybes dalyvauti aukcionuose ir sudaryti sąlygas aukcionuose dalyvauti mažiesiems teršėjams. Iš tiesų tokioms įmonėms susipažinimas su informacija, užsiregistravimas ir dalyvavimas daugiau negu vienoje aukciono platformoje būtų pernelyg didelė našta. Turint bendrą aukciono platformą aukcionuose galėtų dalyvauti daugiausia įmonių iš visos Sąjungos, todėl sumažėtų rizika, kad dalyviai gali pasinaudoti aukcionais pinigams plauti, teroristams finansuoti, nusikalstamai veiklai vykdyti ar piktnaudžiauti rinka. (8) Vis dėlto, siekiant sušvelninti konkurencijos anglies dioksido rinkoje sumažėjimo riziką, šiame reglamente numatyta galimybė valstybėms narėms nedalyvauti bendroje aukciono platformoje ir paskirti savo atskiras aukciono platformas, su sąlyga, kad šios atskiros aukciono platformos bus įrašytos į šio reglamento priede pateikiamą sąrašą. Atskira aukciono platforma turėtų būti įrašoma į sąrašą remiantis tuo, kad valstybė narė apie jos paskyrimą praneša Komisijai. Tačiau dėl šios galimybės neišvengiamai aukciono procesas bus nevisiškai suderintas, todėl šiame reglamente nustatyta tvarka turėtų būti peržiūrima per pradinį penkerių metų laikotarpį, konsultuojantis su suinteresuotosiomis šalimis ir siekiant padaryti reikiamus pakeitimus, atsižvelgiant į įgytą patirtį. Iš valstybės narės gavusi pranešimą apie atskirą aukciono platformą, Komisija turėtų nedelsdama imtis veiksmų dėl tos aukciono platformos įrašymo į šio reglamento priedo sąrašą. (9) Be to, turėtų būti numatyta galimybė valstybei narei paprašyti aukcionų stebėtojo parengti ataskaitą apie aukciono platformos, kurią ji numato paskirti, veiklą, pavyzdžiui, kai bus rengiamas šio reglamento pakeitimas, kuriuo bus įtraukiamas atskirų aukciono platformų sąrašas. Aukcionų stebėtojas taip pat turėtų tikrinti, ar visos aukciono platformos atitinka šio reglamento nuostatas ir Direktyvos 2003/87/EB 10 straipsnio 4 dalies tikslus, ir apie tai pranešti valstybėms narėms, Komisijai ir atitinkamai aukciono platformai. Tikrindamas jis turėtų nustatyti ir kokį poveikį aukcionai daro aukciono platformų padėčiai antrinėje rinkoje. Siekiant, kad valstybės narės netyčia netaptų susietos su jokia aukciono platforma pasibaigus jos paskyrimo laikotarpiui, aukciono platformos paskyrimo sutartyje turėtų būti numatytos atitinkamos nuostatos, kuriomis būtų reikalaujama, kad aukciono platforma perduotų visą materialųjį ir nematerialųjį turtą, kurio aukciono platformos veiklos perėmėjui reikia aukcionams vykdyti. (10) Pasirinkimai, susiję su aukciono platformų skaičiumi ir tuo, kokio tipo subjektas gali tapti aukciono platforma, gerai dera su šio reglamento nuostatomis dėl iš anksto žinomo aukcionų tvarkaraščio, dalyvavimo aukcionuose būdų, aukcionų struktūros, užstato valdymo, sumokėjimo, apyvartinių taršos leidimų pristatymo ir aukcionų priežiūros. Tokio reglamento, kuriame būtų visiškai suderintos nuostatos, Komisija negalėtų priimti nežinodama aukciono platformų skaičiaus ir konkrečių subjekto, pasirinkto vykdyti aukcionus, gebėjimų. Todėl šiame reglamente numatytos priemonės yra pagrįstos tuo, kad aukcionus turėtų vykdyti bendra aukciono platforma, tačiau kartu numatoma tvarka, kaip išsiaiškinti visų kitų aukciono platformų, kurias valstybė narė gali nuspręsti naudoti, skaičių ir kokybę. (11) Atsižvelgiant į 10 konstatuojamojoje dalyje išdėstytus suvaržymus, derėtų nustatyti, kad atskira aukciono platforma į šio reglamento priedo sąrašą įrašoma tik jei ji atitinka tam tikras sąlygas ir prisiima įsipareigojimus. Tai, kad atskira platforma įrašoma į šio reglamento priedo sąrašą, nereiškia, kad Komisija negali pasiūlyti ją iš to sąrašo išbraukti, ypač jei ji pažeidžia šio reglamento nuostatas arba neatitinka Direktyvos 2003/87/EB 10 straipsnio 4 dalies tikslų. Jei sąraše platformos nėra, aukcione apyvartinius taršos leidimus parduodanti valstybė narė turėtų savo apyvartinius taršos leidimus parduoti per bendrą aukciono platformą. Komisijos reglamente, priimtame pagal Direktyvos 2003/87/EB 19 straipsnio 3 dalį, Komisija turėtų numatyti priemones, kuriomis sustabdomi apyvartinių taršos leidimų pardavimo aukcionuose procesai, jei atskira aukciono platforma pažeidžia šio reglamento nuostatas arba neatitinka Direktyvos 2003/87/EB 10 straipsnio 4 dalies tikslų. (12) Komisija turėtų įvertinti išsamias nuostatas, susijusias su atskiros aukciono platformos vykdomu aukciono procesu, pasikonsultavusi su Direktyvos 2003/87/EB 23 straipsnio 3 dalyje nurodytu komitetu ir taikydama Direktyvos 2003/87/EB 10 straipsnio 4 dalyje numatytą reguliavimo procedūrą su tikrinimu. Toks įvertinimas reikalingas siekiant užtikrinti, kad nacionaliniu lygmeniu atliekamam atskiros aukciono platformos paskyrimui kiekvienoje bendroje veikloje nedalyvaujančioje valstybėje narėje, būtų taikomas panašaus lygio tikrinimas kaip ir bendros aukciono platformos paskyrimui pagal bendrą šiame reglamente numatytą veiklą. Bendroje bendros aukciono platformos viešųjų pirkimų procedūroje dalyvaujančios valstybės narės tai darys kartu su Komisija, kuri dalyvaus visame procese. Be to, bendroje veikloje nedalyvaujančios valstybės narės galės dalyvauti bendroje viešųjų pirkimų procedūroje stebėtojų teisėmis pagal tam tikras susitarimo dėl bendros viešųjų pirkimų procedūros sąlygas, dėl kurių sutars Komisija ir dalyvaujančios valstybės narės. (13) Šis reglamentas turėtų būti taikomas parduodant aukcionuose apyvartinius taršos leidimus, kuriems taikomi Direktyvos 2003/87/EB II ir III skyriai, atitinkamai nuo 2012 m. sausio 1 d. ir 2013 m. sausio 1 d. Jis taip pat turėtų būti taikomas apyvartiniams taršos leidimams, kuriems taikomas Direktyvos 2003/87/EB III skyrius, iki 2013 m., jei būtina užtikrinti tinkamą anglies dioksido ir elektros energijos rinkų veikimą. (14) Siekiant paprastumo ir prieinamumo, aukcionuose parduodamus apyvartinius taršos leidimus turėtų būti galima pristatyti vėliausiai per penkias prekybos dienas. Toks trumpas pristatymo terminas sumažintų galimą neigiamą poveikį aukciono platformų ir apyvartinių taršos leidimų antrinės rinkos prekybos vietų konkurencijai. Be to, nustačius trumpus pristatymo terminus yra paprasčiau ir skatinamas daugelio subjektų dalyvavimas (taigi mažėja piktnaudžiavimo rinka rizika), taip pat geriau užtikrinamos mažųjų ir vidutinių įmonių, kurioms taikoma apyvartinių taršos leidimų prekybos sistema, ir mažųjų teršėjų dalyvavimo galimybės. Užuot prekiavus išankstiniais sandoriais ir ateities sandoriais aukcionuose, rinkoje turėtų rastis optimalių sprendimų, kaip patenkinti apyvartinių taršos leidimų išvestinių finansinių priemonių paklausą. Skiriant aukciono platformą derėtų leisti pasirinkti, ar ji prekiaus dviejų dienų neatidėliotinais sandoriais, ar penkių dienų ateities sandoriais, kad būtų galima nuspręsti, koks aukcione parduodamas produktas būtų optimalus jos atžvilgiu. Pagal Sąjungos finansų rinkos teisės aktus dviejų dienų neatidėliotinas sandoris finansine priemone nelaikomas, o penkių dienų ateities sandoris yra finansinė priemonė. (15) Vykdant aukciono platformos atrankos procedūrą turėtų būti leidžiama pasirinkti, ar aukcione parduodamas produktas turėtų būti finansinė priemonė; šis pasirinkimas turėtų būti grindžiamas sprendimų, kuriuos siūlo konkurencingoje viešųjų pirkimų procedūroje dalyvaujantys kandidatai, sąnaudų ir naudos bendru vertinimu. Šis vertinimas visų pirma turėtų apimti efektyvų lėšų panaudojimą, lygias galimybes sistemoje dalyvaujančioms mažosioms ir vidutinėms įmonėms bei mažiesiems teršėjams dalyvauti aukcionuose, tinkamą apsaugą ir rinkos priežiūrą. (16) Kol nėra nustatytos teisinės priemonės ir sukurtos techninės priemonės, būtinos apyvartiniams taršos leidimams pristatyti, derėtų nustatyti alternatyvias apyvartinių taršos leidimų pardavimo aukcionuose priemones. Todėl reglamente numatyta galimybė aukcionuose prekiauti ateities sandoriais ir išankstiniais sandoriais, pristatant apyvartinius taršos leidimus ne vėliau kaip 2013 m. gruodžio 31 d. Tokie ateities sandoriai ir išankstiniai sandoriai yra finansinės priemonės, leidžiančios aukciono rengėjui ir pasiūlymų teikėjams pasinaudoti apsauga, analogiška tai, kuri egzistuoja finansų rinkoms taikomoje reguliavimo sistemoje. Šiame reglamente ateities sandoriai ir išankstiniai sandoriai skiriasi tuo, kad pirmuoju atveju nustatomas piniginis kintamasis užstatas, o antruoju atveju svyravimų rizika padengiama nepiniginiu užstatu. Reikėtų valstybėms narėms leisti pasirinkti, kokio tipo produktą naudoti parduodant apyvartinius taršos leidimus aukcionuose, pagal tai, kokios užstato nustatymo nuostatos labiau atitiktų jų biudžeto padėtį. Jei tektų griebtis tokių alternatyvių prekiavimo apyvartiniais taršos leidimais aukcionuose priemonių, ateities sandoriais ir išankstiniais sandoriais laikinai būtų prekiaujama vienoje arba dviejose aukciono platformose. (17) Atsižvelgiant į tai, kad siekiama paprastumo, sąžiningumo ir rentabilumo, bei į tai, kad reikia mažinti piktnaudžiavimo rinka riziką, aukcionai turėtų būti vieno etapo (angl. single-round), uždari (angl. sealed-bid) ir visiems laimėtojams turi būti taikoma ta pati kaina (angl. uniform-price). Be to, esant vienodiems pasiūlymams, aukciono laimėtojas turėtų būti nustatomas atsitiktinės atrankos būdu, taip siekiant išvengti slapto dalyvių susitarimo dėl kainų prieš teikiant pasiūlymus. Galima tikėtis, kad galutinė aukciono kaina bus labai panaši į vyraujančią antrinės rinkos kainą; jei galutinė aukciono kaina būtų daug mažesnė už vyraujančią antrinės rinkos kainą, būtų tikėtina, kad aukcionas turi trūkumų. Jei būtų leidžiama vyrauti tokiai galutinei aukciono kainai, būtų iškraipomas anglies dioksido kainos signalas, sutrikdyta anglies dioksido rinka ir nebūtų užtikrinta, kad pasiūlymų teikėjai už apyvartinius taršos leidimus mokėtų jų vertę atitinkančią kainą. Todėl, esant tokiai situacijai, aukcioną reikėtų atšaukti. (18) Siekiant sumažinti aukcionų poveikį antrinės rinkos veikimui, pageidautina, kad aukcionai vyktų palyginti dažnai, tačiau kartu jie turi būti pakankamai dideli, kad būtų pritrauktas pakankamas dalyvių skaičius. Palyginti dažnai vykdant aukcionus mažėtų piktnaudžiavimo rinka rizika, nes atskiro aukciono metu pasiūlymų teikėjai mažiau rizikuoja, taip įgydami daugiau laisvės pakoreguoti savo prekybines pozicijas vėlesniuose aukcionuose. Todėl šiame reglamente reikėtų numatyti, kad apyvartiniai taršos leidimai, kuriems taikomas Direktyvos 2003/87/EB III skyrius, aukcionai vyktų bent kartą per savaitę. Kadangi apyvartinių taršos leidimų, kuriems taikomas tos direktyvos II skyrius, kiekis yra daug mažesnis, atitinkamas šių apyvartinių taršos leidimų aukcionų dažnumas yra bent kartą per du mėnesius. (19) Siekiant, kad apie aukcionus kuo geriau iš anksto žinotų antrinės rinkos subjektai, šiame reglamente reikėtų numatyti atitinkamas taisykles ir procedūras. Pirma, reikėtų numatyti, kad dėl 2011 ir 2012 m. aukcionuose parduosimų apyvartinių taršos leidimų kiekio turi būti apsispręsta kiek įmanoma greičiau po šio reglamento priėmimo. Šio reglamento priede bus nurodytas parduosimų apyvartinių taršos leidimų kiekis ir aukcionuose parduosimi produktai. Antra, reikėtų nustatyti aiškias ir skaidrias taisykles, pagal kurias bus nustatomas visų tolesnių metų metinis aukcionuose parduodamų apyvartinių taršos leidimų kiekis. Trečia, reikia nustatyti taisykles ir tvarką, pagal kurias prieš kiekvienų kalendorinių metų pradžią bus nustatomas tų kalendorinių metų išsamus aukcionų tvarkaraštis ir visa su kiekvienu atskiru aukcionu susijusi svarbi informacija. Vėliau aukcionų tvarkaraštį būtų galima keisti tik susiklosčius tam tikroms iš anksto nustatytoms situacijoms. Bet kokie pakeitimai turėtų sudaryti kuo mažiau kliūčių iš anksto sužinoti apie aukcionų tvarkaraštį. (20) Paprastai metinis aukcionuose parduotinas apyvartinių taršos leidimų kiekis turėtų atitikti tiems metams skirtą apyvartinių taršos leidimų kiekį. Apyvartiniai taršos leidimai, kuriems taikomas Direktyvos 2003/87/EB III skyrius, 2011 ir 2012 m. aukcionuose gali būti parduodami tik išimties tvarka. Kadangi tikimasi, kad susidarys tam tikras kiekis apyvartinių taršos leidimų, kurie bus perkelti iš antro į trečią prekybos laikotarpį, ir tam tikras skaičius patvirtintų išmetamųjų teršalų mažinimo vienetų (CER), ir tam tikras kiekis apyvartinių taršos leidimų, parduotinų pagal Direktyvos 2003/87/EB 10a straipsnio 8 dalį, derėtų atsverti „ankstyvųjų“ aukcionų, t. y. tų, kurie įvyks 2011 ir 2012 m., poveikį atitinkamai pakoreguojant 2013 ir 2014 m. parduotinų apyvartinių taršos leidimų kiekį. (21) Atsižvelgiant į paklausą antrinėje rinkoje, kiekvienais metais parduotinų apyvartinių taršos leidimų kiekis turėtų būti tolygiai paskirstomas visiems metams. (22) Norint, kad aukcionuose dalyvautų daugiau dalyvių ir taip būtų užtikrinti konkurencingi jo rezultatai, būtina sudaryti galimybes juose dalyvauti visiems norintiems. Lygiai taip pat siekiant aktyvaus dalyvavimo ir konkurencingų aukciono rezultatų svarbu suteikti pasitikėjimą, kad aukcionai vykdomi sąžiningai, visų pirma, kad jų neiškraipo tam tikri dalyviai pasinaudodami aukcionais pinigams plauti, teroristams finansuoti, nusikalstamai veiklai vykdyti ar piktnaudžiauti rinka. Siekiant užtikrinti aukcionų sąžiningumą, norintiems juose dalyvauti reikėtų kelti minimalius adekvataus deramo klientų tikrinimo reikalavimus. Kad toks tikrinimas nereikalautų didelių išlaidų, reikėtų nustatyti, kad paraiškas dalyvauti aukcionuose gali teikti lengvai atskiriamų ir aiškiai apibrėžtų kategorijų subjektai, kaip antai stacionarius įrenginius eksploatuojantys veiklos vykdytojai ir orlaivių naudotojai, kuriems taikoma apyvartinių taršos leidimų prekybos sistema, ir reguliuojami finansiniai subjektai kaip antai investicinės įmonės ir kredito įstaigos. Be to, teisė prašyti leidimo teikti pasiūlymus aukcionuose turėtų būti suteikta ir veiklos vykdytojų ar orlaivių naudotojų grupėms, kaip antai partnerystės, bendros įmonės ir konsorciumai, veikiantys kaip savo narių tarpininkai. Taigi būtų apdairu iš pradžių apriboti galinčių prašyti dalyvauti aukcione subjektų įvairovę neužkertant kelio vėliau, atsižvelgiant į vykdant aukcionus įgytą patirtį arba Komisijai atlikus Direktyvos 2003/87/EB 12 straipsnio 1a dalyje numatytą tyrimą, ar apyvartinių taršos leidimų rinka yra pakankamai apsaugota nuo piktnaudžiavimo rinka, leisti dalyvauti aukcionuose ir kitų kategorijų subjektams. (23) Be to, dėl teisinio tikrumo priežasčių, šiuo reglamentu reikėtų numatyti, kad aukciono platformai būtų taikomos atitinkamos 2005 m. spalio 26 d. Europos Parlamento ir Tarybos direktyvos 2005/60/EB dėl finansų sistemos apsaugos nuo jos panaudojimo pinigų plovimui ir teroristų finansavimui ( 4 ) nuostatos. Tai ypač svarbu todėl, kad aukciono platforma turi suteikti galimybę dalyvauti ne tik investicinėms įmonėms ir kredito įstaigoms ir stacionarius įrenginius eksploatuojantiems veiklos vykdytojams bei orlaivių naudotojams, bet ir kitiems asmenims, galintiems teikti pasiūlymus jų vardu arba kitų asmenų, kuriems patiems Direktyva 2005/60/EB netaikoma. (24) Šiuo reglamentu dalyviams turėtų būti suteikta teisė pasirinkti, ar jie patys dalyvauja aukcionuose tiesiogiai (per internetą arba tam skirtas jungtis), ar tai už juos daro įgalioti ir prižiūrimi finansiniai tarpininkai ar kiti asmenys, kuriems valstybės narės leidžia teikti pasiūlymus savo vardu arba pagrindinio jų verslo klientų vardu, kai jų pagrindinis verslas nėra investavimo ar bankininkystės paslaugų teikimas; tokiu atveju tie kiti asmenys turi laikytis tų pačių investuotojų apsaugos priemonių ir klientų tikrinimo priemonių kaip ir investicinės įmonės. (25) Leidimu į asmenų, turinčių teisę prašyti leidimo teikti pasiūlymus aukcionuose, sąrašą įtraukti kitus valstybių narių įgaliotus asmenis siekiama suteikti galimybę aukcione netiesiogiai dalyvauti stacionarius įrenginius eksploatuojantiems veiklos vykdytojams ir orlaivių naudotojams ne tik per finansinius tarpininkus, bet ir per kitus tarpininkus, su kuriais jie susiję kaip klientai, pavyzdžiui, per energijos arba degalų tiekėjus, kuriems 2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB ( 5 ), netaikoma pagal tos direktyvos 2 straipsnio 1 dalies i punktą. (26) Siekiant teisinio tikrumo ir skaidrumo šiuo reglamentu turėtų būti numatytos išsamios nuostatos dėl kitų aukcionų aspektų, pvz., partijos dydžio, galimybės atšaukti arba keisti pateiktus pasiūlymus, teikiant pasiūlymus ir atsiskaitant naudojamos valiutos, prašymų leisti teikti pasiūlymą pateikimo ir apdorojimo, taip pat atsisakymo leisti teikti pasiūlymus, leidimo atšaukimo arba sustabdymo. (27) Kiekviena valstybė narė turėtų paskirti aukciono rengėją, kuris būtų atsakingas už apyvartinių taršos leidimų pardavimą aukcione jį paskyrusios valstybės narės vardu. Aukciono platforma turėtų būti atsakinga tik už aukcionų vykdymą. Turėtų būti galimybė kelioms valstybėms narėms paskirti tą patį aukciono rengėją. Aukciono rengėjas turėtų veikti kiekvienos jį paskyrusios valstybės narės vardu atskirai. Jis turėtų būti atsakingas už apyvartinių taršos leidimų pardavimą per aukciono platformą ir už aukciono pajamų gavimą bei paskirstymą kiekvienai jį paskyrusiai valstybei narei. Svarbu, kad valstybių narių susitarimas (-ai) su aukciono rengėju būtų suderinami su aukciono rengėjo ir aukciono platformos susitarimu (-ais), o kolizijos atveju pastarieji turėtų turėti viršenybę. (28) Be to, svarbu, kad valstybės narės, nedalyvaujančios bendroje aukciono platformoje ir paskyrusios savo atskirą aukciono platformą, paskirtą aukciono rengėją pripažintų ne tik ta atitinkamos valstybės narės paskirta aukciono platforma, bet ir bendra aukciono platforma. Tai yra pageidautina siekiant užtikrinti, kad tuo atveju, jei atskira aukciono platforma nebebūtų įrašyta šio reglamento priede, perėjimas nuo atskiros aukciono platformos prie bendros aukciono platformos vyktų sklandžiai. (29) Reikalavimas, kad aukciono platforma būtų reguliuojama rinka, pagrįstas pageidavimu, kad aukcionams administruoti būtų panaudojama antrinės rinkos organizacinė infrastruktūra. Visų pirma, kad pagal Direktyvą 2004/39/EB ir 2003 m. sausio 28 d. Europos Parlamento ir Tarybos direktyvą 2003/6/EB dėl prekybos vertybiniais popieriais, pasinaudojant viešai neatskleista informacija, ir manipuliavimo rinka (piktnaudžiavimo rinka) ( 6 ) reguliuojamose rinkose privalo būti apsaugos priemonių vykdomų operacijų atžvilgiu. Tokios apsaugos priemonės – tai procedūros, kuriomis nustatomos ir valdomos galimos neigiamos interesų konfliktų pasekmės reguliuojamos rinkos veikimui ar jos dalyviams; nustatoma ir valdoma jiems kylanti rizika ir įgyvendinamos veiksmingos jos mažinimo priemonės, užtikrinamas veiksmingas techninis sistemos valdymas, įskaitant veiksmingas nenumatytų atvejų valdymo priemones, leidžiančias likviduoti sistemų trikdžių riziką, nustatomos skaidrios ir neleidžiančios veikti savo nuožiūra sąžiningos ir tvarkingos prekybos taisyklės ir procedūros bei objektyvūs efektyvaus pavedimų vykdymo reikalavimai, palengvinamas veiksmingas ir savalaikis sandorių įvykdymas šiose sistemose; taip pat turėti pakankamai finansinių išteklių, leidžiančių supaprastinti sklandų rinkos veikimą, atsižvelgiant į rinkoje sudarytų sandorių pobūdį ir dydį bei susijusios rizikos dydį ir laipsnį. (30) Be to, reikalavimas, kad aukciono platforma būtų reguliuojama rinka, turi ir kitų privalumų. Tokiu atveju galima pasinaudoti rinkos organizacine infrastruktūra, patirtimi, pajėgumais ir skaidriomis privalomomis jos veikimo taisyklėmis. Tai, be kita ko, svarbu tarpuskaitos ar atsiskaitymo už sandorius atžvilgiu, ir atitikties rinkos taisyklėms ir kitiems teisiniams reikalavimams, tokiems kaip draudimas piktnaudžiauti rinka, stebėsenos atžvilgiu; be to, joje yra numatyti neteisminiai ginčų sprendimo mechanizmai. Tai nereikalauja didelių sąnaudų ir užtikrina aukcionų vykdymo vientisumą. Pagal reguliuojamų rinkų taisykles, susijusias su interesų konfliktais, aukciono rengėjas negali būti priklausomas nuo aukciono platformos, jos savininkų ar jos rinkos operatoriaus, kad nepakenktų sklandžiam rinkos veikimui. Be to, daug potencialių aukciono dalyvių jau ir taip bus įvairių reguliuojamų rinkų, veikiančių antrinėje rinkoje, nariai arba dalyviai. (31) Direktyva 2004/39/EB nustatyta, kad reguliuojamoms rinkoms ir jų operatoriams teisę veikti suteikia ir juos prižiūri valstybės narės, kurioje jie registruoti ar įsisteigę (t. y. buveinės valstybės narės) kompetentingos nacionalinės institucijos. Nepažeidžiant jokių atitinkamų Direktyvos 2003/6/EB nuostatų, visų pirma nacionalinėje teisėje numatytų baudžiamųjų sankcijų už piktnaudžiavimą rinka, reguliuojamoms rinkoms taikoma buveinės valstybės narės viešoji teisė. Taigi jos yra buveinės valstybės narės administracinių teismų jurisdikcijoje, nustatytoje nacionalinėje teisėje. Tokia reguliavimo sistema taikoma prekybai, o ne prekybai aukcionuose, ir tik finansinėms priemonėms, o ne neatidėliotiniems sandoriams. Todėl siekiant teisinio tikrumo derėtų numatyti, kad reguliuojamos rinkos, paskirtos būti aukciono platforma, buveinės valstybė narė turėtų užtikrinti, kad pagal jos nacionalinę teisę pirmiau minėtos reguliavimo sistemos atitinkamos dalys būtų taikomos ir aukcionams, kuriuos vykdo jos jurisdikcijoje esanti aukciono platforma. Be to, šiuo reglamentu reikėtų nustatyti reikalavimą, kad aukciono platforma turėtų neteisminio ginčų sprendimo mechanizmą. Be to, valstybė narė taip pat turėtų suteikti teisę apskųsti neteisminio ginčų sprendimo mechanizmo sprendimus, nepriklausomai nuo to, ar aukcione įsigyjamas produktas yra finansinė priemonė, ar neatidėliotino sandorio sutartis. (32) Skiriant aukciono platformą, įvairių galimų aukciono platformų konkurenciją privaloma užtikrinti konkurencinga viešųjų pirkimų procedūra, kai to reikalaujama Sąjungos arba nacionaliniais viešųjų pirkimų teisės aktais. Aukciono platforma turėtų būti sujungta bent su viena tarpuskaitos sistema arba atsiskaitymo sistema. Prie aukciono platformos gali prisijungti daugiau kaip viena tarpuskaitos sistema arba atsiskaitymo sistema. Bendra aukciono platforma turėtų būti paskiriama ne ilgesniam kaip penkerių metų laikotarpiui. Atskiros aukciono platformos turėtų būti paskiriamos ne ilgesniam kaip trejų metų laikotarpiui, kurį turėtų būti galima pratęsti dar dvejiems metams, per kuriuos turėtų būti persvarstyta visoms aukciono platformoms nustatyta tvarka. Trejų metų atskiros aukciono platformos paskyrimo laikotarpis numatytas siekiant užtikrinti trumpiausią atskiros platformos paskyrimo laikotarpį, kad ją paskyrusi valstybė narė pasibaigus šiam trejų metų laikotarpiui galėtų prisijungti prie bendros aukciono platformos, nepažeidžiant aukciono platformą paskyrusiai valstybei narei suteiktos galimybės pratęsti atskiros aukciono platformos paskyrimo laikotarpį dar dvejiems metams, kol Komisija persvarstys aukciono platformoms taikomą tvarką. Pasibaigus kiekvienam paskyrimo laikotarpiui turėtų būti vykdoma nauja konkurencinga viešųjų pirkimų procedūra, jei to reikalaujama Sąjungos arba nacionaliniais viešųjų pirkimų teisės aktais. Manoma, kad aukcionams vykdyti pasirinkus bendrą aukciono platformą poveikis antrinei rinkai bus nedidelis, nes turėtų būti parduodami tik tie apyvartiniai taršos leidimai, kurių pristatymo laikotarpis yra ne ilgesnis kaip penkios dienos. (33) Norėdamos vykdyti aukcionus, nustatyti bei tvarkyti aukcionų kalendorių ir atlikti įvairias kitas su aukcionais susijusias užduotis, pvz., administruoti visoje Sąjungoje prieinamą atnaujinamą interneto svetainę, valstybės narės ir Komisija turi vykdyti bendrą veiklą, apibrėžtą 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento ( 7 ) (Finansinio reglamento) 91 straipsnio 1 dalies trečioje pastraipoje. Tokia bendra veikla būtina siekiant Sąjungos mastu įdiegti apyvartinių taršos leidimų prekybos sistemą, įgyvendinti persvarstytos Direktyvos 2003/87/EB plataus masto politikos tikslus ir todėl, kad pagal Direktyvą 2003/87/EB Komisija yra tiesiogiai atsakinga už įvairių apyvartinių taršos leidimų prekybos sistemos elementų, visų pirma turinčių tiesioginį poveikį aukcionų kalendoriui ir aukcionų stebėsenai, visišką įgyvendinimą. Todėl šiame reglamente turėtų būti numatyta, kad bendra aukciono platforma ir aukcionų stebėtojas paskiriami taikant konkurencingą viešųjų pirkimų procedūrą, kuri yra bendra Komisijos ir valstybių narių viešųjų pirkimų procedūra, kaip apibrėžta 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles ( 8 ), 125c straipsnyje. Komisijai taikytinas viešųjų pirkimų taisykles Reglamento (EB, Euratomas) Nr. 2342/2002 125c straipsniu leidžiama taikyti bendrai valstybių narių ir Komisijos viešųjų pirkimų procedūrai. Siekiant, kad viešieji pirkimai būtų vykdomi Sąjungos mastu, bendrai viešųjų pirkimų procedūrai reikėtų kiek tinkama taikyti Finansinio reglamento ir Reglamento (EB, Euratomas) Nr. 2342/2002 viešųjų pirkimų taisykles. Šiame reglamente turėtų būti nurodytos aukcionų paslaugos, kurias perka valstybės narės, ir techninės pagalbos paslaugos, kurias perka Komisija, visų pirma susijusios su galimais sprendimais dėl neužbaigtų šio reglamento priedų užbaigimo, atitinkamu aukcionų dažnumu, įvairių aukciono platformų aukcionų kalendorių koordinavimu, didžiausio siūlomo kiekio nustatymu, bet kokiu šio reglamento pakeitimu, visų pirma susiejant jį su kitomis sistemomis ir paslaugomis ir taip padedant tinkamai suvokti aukcionų taisykles Europos Sąjungai nepriklausančiose šalyse. Tokias paslaugas Komisijai būtų tikslinga pirkti iš bendros aukciono platformos, turinčios daugiausiai patirties vykdant aukcionus daugiau kaip vienos valstybės narės vardu. Tačiau tai nesutrukdytų konsultuotis su kitomis aukciono platformomis arba suinteresuotosiomis šalimis. (34) Aukciono platformos turėtų būti skiriamos taikant atvirą, skaidrią ir konkurencingą atrankos procedūrą, išskyrus tuos atvejus, kai Sąjungos ir nacionaliniuose teisės aktuose nėra reikalaujama, kad bendroje veikloje nedalyvaujanti valstybė narė, skirdama aukciono platformą, taikytų viešųjų pirkimų procedūrą. Skiriant aukciono platformas ir su jomis sujungtą tarpuskaitos sistemą arba atsiskaitymo sistemą, reikėtų atsižvelgti į tai, kaip kandidatai siekia užtikrinti rentabilumą, sudaryti visas nešališkas ir lygias galimybes mažosioms ir vidutinėms įmonėms teikti pasiūlymus aukcionuose, taip pat sudaryti galimybes mažiesiems teršėjams dalyvauti aukcionuose ir užtikrinti tvirtą aukcionų priežiūrą, įskaitant neteisminio ginčų sprendimo mechanizmo taikymą. Aukciono platforma, aukcione parduodanti ateities ar išankstinius sandorius, išimties tvarka gali būti pasirinkta remiantis tuo, kad ji gali taikyti antrinėje rinkoje taikytinas dalyvavimo aukcione sąlygas ir mokėjimo, apyvartinių taršos leidimų pristatymo ir rinkos priežiūros taisykles. Konkreti tvarka, kurios turi būti laikomasi pasirenkant bendrą aukciono platformą, turėtų būti nurodyta Komisijos ir valstybių narių susitarime, kuriame turėtų būti nustatytos dalyvavimo paraiškų arba pasiūlymų vertinimo ir sutarčių sudarymo praktinės sąlygos, sutartims taikytini teisės aktai ir kompetentingas teismas ginčams spręsti, kaip reikalaujama Reglamento (EB, Euratomas) Nr. 2342/2002 125c straipsnyje. (35) Priklausomai nuo taikytinų viešųjų pirkimų taisyklių, įskaitant su interesų konfliktų vengimu ir konfidencialumo išlaikymu susijusias taisykles, valstybėms narėms, nedalyvaujančioms bendroje viešųjų pirkimų procedūroje, pasirenkant bendrą aukciono platformą, gali būti leidžiama visiškai arba iš dalies dalyvauti bendroje viešųjų pirkimų procedūroje stebėtojų teisėmis tokiomis sąlygomis, dėl kurių susitaria bendroje veikloje dalyvaujančios valstybės narės ir Komisija ir kurios nustatytos susitarime dėl bendros viešųjų pirkimų procedūros. Tokia galimybe gali būti naudinga pasinaudoti siekiant palengvinti atskirų aukciono platformų ir bendros aukciono platformos konvergenciją, kai tai susiję su aukciono proceso aspektais, kurie nėra visiškai suderinti šiame reglamente (36) Valstybės narės, nusprendusios nedalyvauti bendros aukciono platformos paskyrimo bendroje veikloje, o paskirti savo aukciono platformą, apie savo sprendimą Komisijai turėtų pranešti per pakankamai trumpą laiką po šio reglamento įsigaliojimo. Be to, būtina, kad Komisija įvertintų, ar savo aukciono platformą skiriančios valstybės narės imasi visų reikiamų priemonių užtikrinti, kad aukciono procesas atitiktų šio reglamento nuostatas ir Direktyvos 2003/87/EB 10 straipsnio 4 dalies tikslus. Be to, būtina, kad išsamius aukcionų kalendorius, kuriuos siūlo kitos nei bendra aukciono platformos, Komisija suderintų su bendros aukciono platformos siūlomais aukcionų kalendoriais. Įvertinusi visas atskiras aukciono platformas, Komisija turėtų tokias platformas, jas paskyrusias valstybes nares ir visas taikytinas sąlygas ar įpareigojimus, įskaitant visas su atitinkamais tų aukciono platformų aukcionų kalendoriais susijusias sąlygas ir įpareigojimus, įtraukti į šio reglamento priede pateikiamą sąrašą. Įtraukimas į sąrašą nėra Komisijos patvirtinimas, kad skirdama pasirinktą aukciono platformą valstybė narė laikėsi visų taikytinų viešųjų pirkimų taisyklių. (37) Direktyvos 2003/87/EB 10 straipsnio 3 dalyje numatyta, kad valstybės narės nustato, kaip naudojamos aukcione pardavus apyvartinius taršos leidimus gautos pajamos. Kad būtų išvengta abejonių, šiame reglamente reikėtų numatyti, kad aukciono pajamos tiesiogiai pervedamos kiekvienos valstybės narės paskirtam aukciono rengėjui. (38) Atsižvelgiant į tai, kad apyvartinių taršos leidimų pardavimas aukcionuose, o ne tiesioginis nemokamas jų suteikimas veiklos vykdytojams ir orlaivių naudotojams, yra jų pirminis išleidimas į antrinę rinką, netikslinga tarpuskaitos sistemai (-oms) ir (arba) atsiskaitymo sistemai (-oms) taikyti privalomus konkrečius apyvartinių taršos leidimų pristatymo aukciono laimėtojams arba jų teisių perėmėjams įpareigojimus tuo atveju, kai dėl nuo tos sistemos nepriklausančių aplinkybių apyvartinių taršos leidimų pristatyti nepavyksta. Todėl šiame reglamente reikėtų numatyti, kad vienintelė taisomoji priemonė, kuria aukciono laimėtojai arba jų teisių perėmėjai gali pasinaudoti tuo atveju, kai nepavyksta pristatyti aukcione parduotų apyvartinių taršos leidimų, – sutikti, kad apyvartiniai taršos leidimai būtų pristatyti vėliau. Tačiau svarbu numatyti, kad aukcione parduotus apyvartinius taršos leidimus, kurie nebuvo pristatyti todėl, kad už juos nebuvo iki galo sumokėta, būtų galima parduoti būsimuose tos pačios platformos organizuojamuose aukcionuose. (39) Iš valstybių narių nereikėtų reikalauti, kad vykdydamos aukcionus jos pateiktų kitokį užstatą nei patys apyvartiniai taršos leidimai, nes vieninteliai valstybių narių įsipareigojimai yra susiję su apyvartinių taršos leidimų pristatymu. Todėl šiame reglamente reikėtų numatyti, kad jame apibrėžtus dviejų dienų neatidėliotinus sandorius arba penkių dienų ateities sandorius aukcionuose parduodančių valstybių narių vieninteliai įpareigojimai būtų aukcione parduodamus apyvartinius taršos leidimus kaip užstatą iš anksto pateikti į Sąjungos registro sąlyginio deponavimo sąskaitą, priklausančią tarpuskaitos sistemai arba atsiskaitymo sistemai kaip saugotojai. (40) Tačiau būtina, kad aukciono platforma, įskaitant su ja sujungtą jos tarpuskaitos sistemą arba atsiskaitymo sistemą, imtų tinkamą užstatą ir įgyvendintų bet kokius kitus rizikos valdymo procesus, būtinus užtikrinti, kad aukciono rengėjams už apyvartinius taršos leidimus, parduotus už galutinę aukciono kainą, būtų sumokėta visa derama suma, net ir tuo atveju, jei aukciono laimėtojas arba jo teisių perėmėjas nevykdo mokėjimo įsipareigojimų. (41) Rentabilumo sumetimais derėtų nustatyti, kad aukciono laimėtojai gali prekiauti jiems aukcione paskirtais apyvartiniais taršos leidimais dar tų leidimų nepristačius. Tokios prekybą užtikrinančios nuostatos išimtis gali būti padaryti tik tais atvejais, kai apyvartiniai taršos leidimai pristatomi per dvi dienas po aukciono. Todėl šiame reglamente numatyta, kad už apyvartinius taršos leidimus gali sumokėti ne pats aukciono laimėtojas, o jo teisių perėmėjas, kuriam taip pat galima pristatyti apyvartinius taršos leidimus. Tačiau ši galimybė neturi prieštarauti tinkamumo teikti pasiūlymus aukcione reikalavimams. (42) Reikėtų, kad aukciono platformų ir su jomis sujungtos tarpuskaitos sistemos arba atsiskaitymo sistemos taikomų mokesčių struktūra ir dydis būtų ne mažiau palankūs nei atitinkami antrinės rinkos sandoriams taikomi mokesčiai ir sąlygos. Skaidrumo sumetimais visi mokesčiai ir sąlygos turėtų būti aiškūs, išsamiai išdėstyti ir prieinami visuomenei. Paprastai aukciono išlaidos turėtų būti padengiamos iš aukciono platformos paskyrimo sutartyje nustatytų mokesčių, kuriuos moka pasiūlymų teikėjai. Tačiau svarbu, kad pasirenkant ekonomiškai naudingą bendrą aukciono platformą valstybės narės iš pat pradžių dalyvautų bendroje veikloje. Dėl šios priežasties reikėtų numatyti galimybę reikalauti, kad valstybės narės, kurios į bendrą veiklą įsitraukia vėliau, pačios padengtų savo išlaidas ir kad ta suma būtų išskaičiuojama iš išlaidų, kurios kitu atveju tenka pasiūlymų teikėjams. Tačiau tokios nuostatos neturėtų būti nepalankios nei valstybėms narėms, norinčioms prisijungti prie bendros veiklos pasibaigus atskiros platformos paskyrimo laikotarpiui, nei toms valstybėms narėms, kurios nori laikinai prisijungti prie bendros veiklos, kai sąraše nėra atskiros aukciono platformos, apie kurią pranešta. Aukciono rengėjas turėtų mokėti tik už galimybę dalyvauti aukciono platformoje, jei jis išvis turėtų mokėti, o tarpuskaitos arba atsiskaitymo sistemos išlaidos, jei jų yra, turėtų tekti pasiūlymų teikėjams, kaip numatyta bendrosiose taisyklėse. (43) Kita vertus, reikėtų numatyti, kad aukcionų stebėtojo išlaidos tektų valstybėms narėms ir būtų išskaičiuojamos iš aukciono pajamų. Be to, reikėtų, kad aukcionų stebėtojo paskyrimo sutartyje aukcionų stebėtojo išlaidos, kurios kinta daugiausiai dėl aukcionų skaičiaus, būtų atskirtos nuo visų kitų išlaidų. Tikslus šių išlaidų atskyrimas turėtų būti nustatytas bendroje viešųjų pirkimų procedūroje. (44) Reikėtų paskirti nešališką aukcionų stebėtoją, kuris stebėtų, ar aukciono procesas atitinka Direktyvos 2003/87/EB 10 straipsnio 4 dalies tikslus ir šio reglamento nuostatas ir ar nėra jokių antikonkurencinio elgesio ar piktnaudžiavimo rinka įrodymų, ir apie tai teiktų ataskaitas. Norėdamos stebėti aukcionus, valstybės narės ir Komisija turėtų vykdyti bendrą veiklą, panašiai, kaip ir aukcionų atveju, todėl tikslinga vykdyti bendrus viešuosius pirkimus. Reikėtų reikalauti, kad aukciono platformos, aukcionų rengėjai ir kompetentingos nacionalinės institucijos, atsakingos už aukciono platformos, investicinių įmonių ar kredito įstaigų arba kitų asmenų, kuriems leidžiama teikti pasiūlymus kitų aukciono dalyvių vardu, priežiūrą arba už piktnaudžiavimo rinka tyrimą ir patraukimą baudžiamojon atsakomybėn, bendradarbiautų su aukcionų stebėtoju jam atliekant savo pareigas. (45) Siekiant užtikrinti aukcionų stebėtojo nešališkumą, jo skyrimo reikalavimai turėtų būti palankūs kandidatams, kurie kelia mažiausią interesų konflikto ar piktnaudžiavimo rinka riziką atsižvelgiant visų pirma į jų veiklą antrinėje rinkoje, jei ji vykdoma, ir jų vidaus procesus ir procedūras, kuriais siekiama mažinti interesų konflikto arba piktnaudžiavimo rinka riziką, nekenkiant kandidatų gebėjimui laiku atlikti savo pareigas vadovaujantis aukščiausiais profesiniais ir kokybės standartais. (46) Antikonkurencinis elgesys ir piktnaudžiavimas rinka yra nesuderinami su atvirumo, skaidrumo, darnumo ir nediskriminavimo principais, kuriais grindžiamas šis reglamentas. Todėl šiame reglamente turėtų būti numatytos atitinkamos tokio elgesio aukcionuose rizikos mažinimo nuostatos. Bendra aukciono platforma, paprasti ir pakankamai dažnai rengiami aukcionai, atsitiktinė vienodų pasiūlymų atranka, pakankamos galimybės dalyvauti aukcionuose, vienodos galimybės naudotis informacija ir skaidrios taisyklės padės sumažinti piktnaudžiavimo rinka riziką. Apyvartinius taršos leidimus aukcionuose parduodant kaip finansines priemones, aukciono rengėjas ir pasiūlymų teikėjai gali naudotis finansų rinkoms taikomoje reguliavimo sistemoje nustatytomis apsaugos priemonėmis. Šiame reglamente turėtų būti numatytos taisyklės, panašios į finansinėms priemonėms taikytinas taisykles, kad būtų sumažinta piktnaudžiavimo rinka rizika tais atvejais, kai aukcione parduodamas produktas nėra finansinė priemonė. Nešališkas aukcionų stebėtojas turėtų vertinti visą aukciono procesą, įskaitant pačius aukcionus ir tai, kaip įgyvendinamos aukcionams taikytinos taisyklės. (47) Be to, būtina užtikrinti aukciono rengėjo sąžiningumą. Todėl, skirdamos aukciono rengėją, valstybės narės turėtų taikyti reikalavimus, palankius kandidatams, kurie kelia mažiausią interesų konflikto ar piktnaudžiavimo rinka riziką atsižvelgiant visų pirma į jų veiklą antrinėje rinkoje, jei ji vykdoma, ir jų vidaus procesus ir procedūras, kuriais siekiama mažinti interesų konflikto arba piktnaudžiavimo rinka riziką, nekenkiant kandidatų gebėjimui laiku atlikti savo pareigas vadovaujantis aukščiausiais profesiniais ir kokybės standartais. Šis reikalavimas būtinas tam, kad valstybėms narėms būtų aiškiai draudžiama su jų aukcionų rengėjais dalintis bet kokia viešai neatskleista su aukcionais susijusia informacija. Tais atvejais, kai nesilaikoma šio draudimo, turėtų būti taikomos veiksmingos, proporcingos ir atgrasios sankcijos. (48) Be to, pageidautina numatyti, kad aukciono platforma stebėtų pasiūlymų teikėjų elgesį ir praneštų kompetentingoms nacionalinėms institucijoms apie piktnaudžiavimą rinka, pinigų plovimą ir teroristų finansavimą, laikydamasi Direktyvoje 2003/6/EB ir Direktyvoje 2005/60/EB nustatytų pranešimo įpareigojimų. (49) Taikydamos nacionalines priemones, kuriomis tiek, kiek reikia, perkeliamos Direktyvos 2004/39/EB III ir IV antraštinės dalys ir Direktyva 2003/6/EB, atitinkamų valstybių narių kompetentingos institucijos turėtų deramai atsižvelgti į atitinkamas Sąjungos priemonių, kuriomis įgyvendinamos šios direktyvos, nuostatas. (50) Be to, pageidautina šiame reglamente numatyti galimybę nustatyti didžiausią tam tikrais metais arba atskiruose aukcionuose parduodamo bendro apyvartinių taršos leidimų kiekio dalį, kurią gali siūlyti pirkti vienas pasiūlymo teikėjas, ar taikyti bet kokias kitas tinkamas taisomąsias priemones. Atsižvelgiant į administracinę naštą, kuri gali atsirasti dėl tokios galimybės, ja turėtų būti leista naudotis tik po to, kai kompetentingoms nacionalinėms institucijoms pranešama apie piktnaudžiavimą rinka, pinigų plovimą arba teroristų finansavimą ir jos nusprendžia nesiimti veiksmų, su sąlyga, kad įrodomas poreikis pasinaudoti šia galimybe ir jos veiksmingumas. Šia galimybe turėtų būti leista pasinaudoti tik prieš tai gavus Komisijos nuomonę šiuo klausimu. Prieš pateikdama savo nuomonę, Komisija dėl aukciono platformos pateikto pasiūlymo turėtų pasikonsultuoti su valstybėmis narėmis ir aukcionų stebėtoju. Kad Komisija galėtų priimti nuomonę, jai taip pat svarbu įvertinti, ar apyvartinių taršos leidimų rinka yra pakankamai apsaugota nuo piktnaudžiavimo rinka pagal Direktyvos 2003/87/EB 12 straipsnio 1a dalį. (51) Taip pat reikėtų, kad kiti asmenys, kuriems valstybės narės leidžia jų pagrindinio verslo klientų vardu teikti pasiūlymus, laikytųsi šiame reglamente numatytų elgesio taisyklių ir taip užtikrintų atitinkamą savo klientų apsaugą. (52) Šiame reglamente būtina numatyti visoms aukciono platformos taikytiną kalbų vartojimo tvarką, kuria būtų užtikrinamas skaidrumas ir suderinamas siekis sudaryti nediskriminuojančias galimybes dalyvauti aukcionuose nustatant ekonominiu požiūriu tinkamiausią kalbų vartojimo tvarką. Europos Sąjungos oficialiajame leidinyje neskelbtini dokumentai turėtų būti skelbiami tarptautinių finansų sričiai įprasta kalba – anglų kalba. Tarptautinių finansų sričiai įprastos kalbos naudojimas jau numatytas 2003 m. lapkričio 4 d. Europos Parlamento ir Tarybos direktyvoje 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičiančioje Direktyvą 2001/34/EB ( 9 ). (53) Valstybės narės gali savo sąskaita pateikti visų dokumentų vertimus į savo nacionalinę (-es) kalbą (-as). Tais atvejais, kai valstybė narė pasirenka šią galimybe, atskiros platformos visus su jomis susijusius dokumentus taip pat turėtų išversti į atitinkamos valstybės narės kalbą (-as) valstybės narės, kuri paskyrė atskirą platformą, sąskaita. Todėl aukciono platformos turėtų galėti raštu ir žodžiu bendrauti su asmenimis, prašančiais leidimo teikti pasiūlymus, asmenimis, kuriems leidžiama teikti pasiūlymus, ir aukcione dalyvaujančiais pasiūlymų teikėjais bet kuria kalba, kuria valstybės narės savo sąskaita yra pateikusios vertimą, jei minėti asmenys to paprašo. Aukciono platformos iš šių asmenų negali imti mokesčio su tuo susijusioms papildomoms išlaidoms padengti. Šios išlaidos vienodai paskirstomos visiems aukciono platformoje dalyvaujantiems pasiūlymų teikėjams, kad būtų užtikrinta nediskriminacinės galimybės dalyvauti visuose Sąjungos aukcionuose. (54) Siekiant teisinio tikrumo ir skaidrumo, šiame reglamente turėtų būti numatytos išsamios nuostatos dėl kitų aukciono aspektų, pvz., aukciono rezultatų paskelbimo ir pranešimo, konfidencialios informacijos apsaugos, bet kokių pagal šį reglamentą atliekant mokėjimą arba perduodant apyvartinius taršos leidimus, taip pat pateikiant arba grąžinant užstatą padarytų klaidų ištaisymo, teisės apskųsti aukciono platformos sprendimus ir reglamento įsigaliojimo. (55) Šiame reglamente laikoma, kad investicinės įmonės, savo ar savo klientų vardu teikiančios su finansinėmis priemonėmis susijusius pasiūlymus, teikia investicinę paslaugą arba vykdo investicinę veiklą. (56) Šis reglamentas nepažeidžia Komisijos pagal Direktyvos 2003/87/EB 12 straipsnio 1a dalį atliekamo tyrimo, ar apyvartinių taršos leidimų rinka yra pakankamai apsaugota nuo piktnaudžiavimo rinka, nei jokių pasiūlymų, kuriuos Komisija gali pateikti norėdama užtikrinti tokią apsaugą. Iki paaiškės Komisijos atlikto tyrimo rezultatai, šiuo reglamentu siekiama užtikrinti teisingas ir darnias prekybos sąlygas. (57) Šis reglamentas nepažeidžia Sutarties 107 ir 108 straipsnių, pvz., nuostatų dėl sąžiningų, visiškų ir lygių galimybių mažoms ir vidutinėms įmonėms, kurioms taikoma Sąjungos šiltnamio efektą sukeliančių dujų apyvartinių taršos leidimų prekybos sistema, dalyvauti aukcionuose ir galimybės juose dalyvauti mažiesiems teršėjams. (58) Šis reglamentas nepažeidžia jokių taikytinų vidaus rinkos taisyklių. (59) Šiuo reglamentu nepažeidžiamos Europos Sąjungos pagrindinių teisių chartijoje, ypač jos 11 straipsnyje, ir Europos žmogaus teisių konvencijos 10 straipsnyje nustatytos pagrindinės teisės ir principai. Šiuo atžvilgiu šiuo reglamentu jokiu būdu netrukdoma valstybėms narėms taikyti konstitucinių nuostatų dėl spaudos laisvės ir laisvės reikšti savo mintis bei įsitikinimus žiniasklaidoje. (60) Siekiant užtikrinti, kad apie aukcionus būtų žinoma iš anksto ir jie būtų vykdomi laiku, šis reglamentas turėtų įsigalioti skubiai. (61) Šiame reglamente numatytos priemonės atitinka Direktyvos 2003/87/EB 23 straipsnio 1 dalyje nurodyto komiteto nuomonę, kadangi: PRIĖMĖ ŠĮ REGLAMENTĄ:







I SKYRIUS

BENDROSIOS NUOSTATOS

1 straipsnis

Dalykas

Šiuo reglamentu nustatomi apyvartinių taršos leidimų pardavimo aukcione pagal Direktyvą 2003/87/EB terminai, administravimas ir kiti aspektai.

2 straipsnis

Taikymo sritis

Šis reglamentas taikomas Direktyvos 2003/87/EB II skyriuje (aviacija) numatytų apyvartinių taršos leidimų paskirstymui juos parduodant aukcionuose ir tos direktyvos III skyriuje (stacionarūs įrenginiai) numatytų apyvartinių taršos leidimų, kurių galima atsisakyti prekybos laikotarpiais nuo 2013 m., paskirstymui juos parduodant aukcionuose.

3 straipsnis

Apibrėžtys

Šiame reglamente vartojamų terminų apibrėžtys:

1) ateities sandoriai – apyvartiniai taršos leidimai, parduodami aukcione kaip finansinės priemonės pagal Komisijos reglamento (EB) Nr. 1287/2006 ( 10 ) 38 straipsnio 3 dalį, pristatomi vėlesnę sutartą dieną už galutinę aukciono kainą, nustatytą pagal šio reglamento 7 straipsnio 2 dalį, ir už kuriuos dėl svyruojančios maržos kainų svyravimų rizika padengiama pinigais;

2) išankstiniai sandoriai – apyvartiniai taršos leidimai, parduodami aukcione kaip finansinės priemonės pagal Reglamento (EB) Nr. 1287/2006 38 straipsnio 3 dalį, pristatomi vėlesnę sutartą dieną už galutinę aukciono kainą, nustatytą pagal šio reglamento 7 straipsnio 2 dalį, ir už kuriuos dėl svyruojančios maržos kainų svyravimų rizika, pagrindinės sandorio šalies pasirinkimu, gali būti padengiama nepiniginiu užstatu arba pateikiant sutartą vyriausybės garantiją;

3) dviejų dienų neatidėliotinas sandoris – apyvartiniai taršos leidimai, parduodami aukcione ir pristatomi sutartą dieną, kuri yra ne vėlesnė kaip antra prekybos diena po aukciono dienos, pagal Reglamento (EB) Nr. 1287/2006 38 straipsnio 2 dalies a punktą;

4) penkių dienų ateities sandoriai – apyvartiniai taršos leidimai, aukcione parduodami kaip finansinės priemonės pagal Reglamento (EB) Nr. 1287/2006 38 straipsnio 3 dalį ir pristatomi sutartą dieną, kuri yra ne vėlesnė kaip penkta prekybos diena po aukciono dienos;

5) pasiūlymas – pasiūlymas aukcione siekiant įsigyti tam tikrą apyvartinių taršos leidimų kiekį už nurodytą kainą;

6) pasiūlymų teikimo laikotarpis – laikotarpis, kuriuo galima teikti pasiūlymus;

7) prekybos diena – bet kuri diena, kurią atidaryta prekybai aukciono platforma ir veikia su ja sujungta tarpuskaitos sistema arba atsiskaitymo sistema;

8) investicinė įmonė – kaip apibrėžta Direktyvos 2004/39/EB 4 straipsnio 1 dalies 1 punkte;

9) kredito įstaiga – kaip apibrėžta Europos Parlamento ir Tarybos direktyvos 2006/48/EB ( 11 ) 4 straipsnio 1 dalyje;

10) finansinė priemonė – kaip apibrėžta Direktyvos 2004/39/EB 4 straipsnio 1 dalies 17 punkte, išskyrus tuos atvejus, kai šiame reglamente nurodyta kitaip;

11) antrinė rinka – rinka, kurioje asmenys perka arba parduoda apyvartinius taršos leidimus prieš tai, kai juos gauna nemokamai ar įsigyja aukcione, arba po to;

12) patronuojanti bendrovė – kaip apibrėžta Tarybos direktyvos 83/349/EEB ( 12 ) 1 ir 2 straipsniuose;

13) dukterinė bendrovė – kaip apibrėžta Direktyvos 83/349/EEB 1 ir 2 straipsniuose;

14) susijusi bendrovė – bendrovė, susieta su patronuojančia bendrove arba su dukterine bendrove ryšiais, apibūdintais Direktyvos 83/349/EEB 12 straipsnio 1 dalyje;

15) kontrolė – kaip apibrėžta Tarybos reglamento (EB) Nr. 139/2004 ( 13 ) 3 straipsnio 2 ir 3 dalyse, kaip vartojama Komisijos suvestiniame pranešime dėl jurisdikcijos ( 14 ). Apibrėžiant valstybinių įmonių kontrolės sąvoką taikytina minėto reglamento 22 konstatuojamoji dalis ir minėto pranešimo 52 ir 53 dalys;

16) aukciono procesas – procesas, apimantis aukcionų tvarkaraščio nustatymą, leidimo teikti pasiūlymus procedūras, pasiūlymų teikimo procedūras, aukciono vykdymą, aukciono rezultatų apskaičiavimą ir paskelbimą, mokėtinos kainos mokėjimo procedūrą, apyvartinių taršos leidimų pristatymą ir užstato, būtino bet kokiai sandorio rizikai padengti, valdymą, taip pat priežiūrą ir stebėseną, ar aukciono platforma tinkamai vykdo aukcioną;

17) pinigų plovimas – kaip apibrėžta Direktyvos 2005/60/EB 1 straipsnio 2 dalyje atsižvelgiant į tos direktyvos 1 straipsnio 3 ir 5 dalis;

18) teroristų finansavimas – kaip apibrėžta Direktyvos 2005/60/EB 1 straipsnio 4 dalyje atsižvelgiant į tos direktyvos 1 straipsnio 5 dalį;

19) nusikalstama veikla – kaip apibrėžta Direktyvos 2005/60/EB 3 straipsnio 4 dalyje;

20) aukciono rengėjas – viešasis arba privatusis subjektas, valstybės narės paskirtas jos vardu aukcionuose parduoti apyvartinius taršos leidimus;

21) nurodytoji apyvartinių taršos leidimų sąskaita – vieno arba kelių tipų apyvartinių taršos leidimų sąskaitos, numatytos taikomame Komisijos reglamente, priimtame pagal Direktyvos 2003/87/EB 19 straipsnio 3 dalį, skirtos naudoti dalyvavimo aukcione arba aukciono proceso vykdymo reikmėms, įskaitant apyvartinių taršos leidimų sąlyginį deponavimą iki jų pristatymo pagal šį reglamentą;

22) nurodytoji banko sąskaita – aukciono rengėjo, pasiūlymo teikėjo arba jo teisių perėmėjo nurodyta banko sąskaita, į kurią turi būti atliekami mokėjimai pagal šį reglamentą;

23) deramo klientų tikrinimo priemonė – kaip apibrėžta Direktyvos 2005/60/EB 8 straipsnio 1 dalyje atsižvelgiant į tos direktyvos 8 straipsnio 2 dalį;

24) tikrasis savininkas – kaip apibrėžta Direktyvos 2005/60/EB 3 straipsnio 6 dalyje;

25) tinkamai patvirtinta kopija – originalaus dokumento autentiška kopija, patvirtinta kaip tikra originalo kopija kvalifikuoto teisininko, buhalterio, valstybinio notaro ar panašaus kvalifikuoto asmens, kuris pagal nacionalinę atitinkamos valstybės narės teisę gali oficialiai patvirtinti, kad kopija yra tikra originalo kopija;

26) politikoje dalyvaujantys asmenys – kaip apibrėžta Direktyvos 2005/60/EB 3 straipsnio 8 dalyje;

27) piktnaudžiavimas rinka – prekyba vertybiniais popieriais, pasinaudojant viešai neatskleista informacija, kaip apibrėžta šio straipsnio 28 punkte ar draudžiama pagal 38 straipsnį, arba manipuliavimas rinka, kaip apibrėžta šio straipsnio dalies 30 punkte ar 37 straipsnio b dalyje, arba abiejų rūšių veikla;

28) prekyba vertybiniais popieriais, pasinaudojant viešai neatskleista informacija, – naudojimasis viešai neatskleista informacija, draudžiamas pagal Direktyvos 2003/6/EB 2, 3 ir 4 straipsnius, kai tai susiję su Direktyvos 2003/6/EB 1 straipsnio 3 dalyje apibrėžta finansine priemone, nurodyta tos direktyvos 9 straipsnyje, išskyrus tuos atvejus, kai šiame reglamente nurodyta kitaip;

29) viešai neatskleista informacija – kaip apibrėžta Direktyvos 2003/6/EB 1 straipsnio 1 dalyje, kai tai susiję su Direktyvos 2003/6/EB 1 straipsnio 3 dalyje apibrėžta finansine priemone, nurodyta tos direktyvos 9 straipsnyje, išskyrus tuos atvejus, kai šiame reglamente nurodyta kitaip;

30) manipuliavimas rinka – kaip apibrėžta Direktyvos 2003/6/EB 1 straipsnio 2 dalyje, kai tai susiję su Direktyvos 2003/6/EB 1 straipsnio 3 dalyje apibrėžta finansine priemone, nurodyta tos direktyvos 9 straipsnyje, išskyrus tuos atvejus, kai šiame reglamente nurodyta kitaip;

31) tarpuskaitos sistema – viena arba kelios infrastruktūros, sujungta (-os) su aukciono platforma, galinti (-čios) teikti tarpuskaitos, užstato nustatymo, įskaitymo, užstato valdymo, atsiskaitymo bei pristatymo ir kitas paslaugas, kurias vykdo pagrindinė sandorio šalis, kuria (-iomis) galima naudotis tiesiogiai arba netiesiogiai per pagrindinės sandorio šalies narius, esančius savo klientų ir pagrindinės sandorio šalies tarpininkais;

32) tarpuskaita – visi procesai iki pasiūlymų teikimo laikotarpio pradžios, per pasiūlymų teikimo laikotarpį ir pasibaigus pasiūlymų teikimo laikotarpiui iki atsiskaitymo, susiję su tuo laikotarpiu kylančios rizikos valdymu, įskaitant užstato valdymą, įskaitymą arba novaciją, arba bet kurias kitas paslaugas, kurias galima atlikti per tarpuskaitos arba atsiskaitymo sistemą;

33) užstato nustatymas – procesas, kuriuo aukciono rengėjas, pasiūlymo teikėjas arba jų vardu veikiantis tarpininkas arba keli tarpininkai įsipareigoja pateikti užstatą tam tikrai finansinei pozicijai garantuoti, apimantis visą užstato, teikiamo tokioms finansinėms pozicijoms garantuoti, įvertinimo, apskaičiavimo ir administravimo procesą, siekiant užtikrinti, kad visus pasiūlymo teikėjo mokėjimo įsipareigojimus ir visus aukciono rengėjo pristatymo įsipareigojimus arba jų vardu veikiančio tarpininko arba kelių tarpininkų įsipareigojimus būtų galima įvykdyti per labai trumpą laikotarpį;

34) atsiskaitymas – aukciono laimėtojo, jo teisių perėmėjo, pagrindinės sandorio šalies arba atsiskaitymo tarpininko atliekamas už apyvartinius taršos leidimus, pristatytinus tam aukciono laimėtojui, jo teisių perėmėjui, pagrindinei sandorio šaliai arba atsiskaitymo tarpininkui, mokėtinos sumos mokėjimas ir apyvartinių taršos leidimų pristatymas aukciono laimėtojui, jo teisių perėmėjui, pagrindinei sandorio šaliai arba atsiskaitymo tarpininkui;

35) pagrindinė sandorio šalis – subjektas, tiesiogiai tarpininkaujantis aukciono rengėjui ir pasiūlymo teikėjui ar jo teisių perėmėjui arba juos atstovaujantiems tarpininkams ir esantis kiekvieno iš jų išskirtinė sandorio šalis, kuri garantuoja, kad aukciono rengėjui arba jį atstovaujančiam tarpininkui bus sumokėtos aukciono pajamos, o pasiūlymo teikėjui arba jį atstovaujančiam tarpininkui bus pristatyti aukcione įsigyti apyvartiniai taršos leidimai pagal 48 straipsnį;

36) atsiskaitymo sistema – bet kokia infrastruktūra, prijungta arba neprijungta prie aukciono platformos, per kurią gali būti teikiamos atsiskaitymo paslaugos, tarp kurių gali būti tarpuskaita, įskaitymas, užstato valdymas ar kitos paslaugos, kurias atlikus apyvartinių taršos leidimų aukciono rengėjo vardu gali būti pristatyti aukciono laimėtojui arba jo teisių perėmėjui, o aukciono laimėtojas arba jo teisių perėmėjas gali sumokėti mokėtiną sumą aukciono rengėjui; tai gali būti atliekama vienu iš šių būdų: a) per bankų sistemą ir Sąjungos registrą; b) per vieną ar daugiau atsiskaitymo tarpininkų, veikiančių aukciono rengėjo vardu, ir pasiūlymo teikėją ar jo teisių perėmėją, kurie kreipiasi į atsiskaitymo tarpininką tiesiogiai arba netiesiogiai per atsiskaitymo tarpininko narius, kurie yra jų klientų ir atsiskaitymo tarpininko tarpininkai;

37) atsiskaitymo tarpininkas – subjektas, veikiantis kaip tarpininkas, suteikiantis sąskaitas aukciono platformai, per kurį saugiai, garantuotai ir vienu metu arba beveik vienu metu įvykdomi aukciono rengėjo arba jį atstovaujančio tarpininko aukcione parduotų apyvartinių taršos leidimų perdavimo nurodymai ir aukciono laimėtojo, jo teisių perėmėjo arba juos atstovaujančių tarpininkų galutinės aukciono kainos mokėjimo nurodymai;

38) užstatas – Europos Parlamento ir Tarybos direktyvos 98/26/EB ( 15 ) 2 straipsnio m dalyje nurodytos formos užstatas, įskaitant apyvartinius taršos leidimus, kuriuos tarpuskaitos sistema arba atsiskaitymo sistema priima kaip užstatą;

39) reguliuojama rinka – kaip apibrėžta Direktyvos 2004/39/EB 4 straipsnio 1 dalies 14 punkte;

40) MVĮ – stacionarius įrenginius eksploatuojantys veiklos vykdytojai arba orlaivių naudotojai, kurie yra mažosios ir vidutinės įmonės pagal Komisijos rekomendaciją 2003/361/EB ( 16 );

41) mažieji teršėjai – stacionarius įrenginius eksploatuojantys veiklos vykdytojai arba orlaivių naudotojai, kurių vidutinis išmestas anglies dioksido ekvivalento kiekis trejus kalendorinius metus iki tų metų, kuriais jie dalyvauja aukcione, yra 25 000 tonų arba mažiau, kaip nustatyta pagal jų patvirtintą išmestų teršalų kiekį;

42) rinkos operatorius – kaip apibrėžta Direktyvos 2004/39/EB 4 straipsnio 1 dalies 13 punkte;

43) įsisteigimas reiškia: a) gyvenamąją vietą arba nuolatinį adresą Sąjungoje, kai taikoma 6 straipsnio 3 dalies trečia pastraipa; b) kaip apibrėžta Direktyvos 2004/39/EB 4 straipsnio 1 dalies 20 punkto a papunktyje, atsižvelgiant į tos direktyvos 5 straipsnio 4 dalies reikalavimus, kai taikoma šio reglamento 18 straipsnio 2 dalis; c) šio reglamento 18 straipsnio 1 dalies b punkte nurodytų asmenų atveju – kaip apibrėžta Direktyvos 2004/39/EB 4 straipsnio 1 dalies 20 punkto a papunktyje, atsižvelgiant į tos direktyvos 5 straipsnio 4 dalies reikalavimus, kai taikoma šio reglamento 18 straipsnio 3 dalis; d) šio reglamento 18 straipsnio 1 dalies c punkte nurodytų asmenų atveju – kaip apibrėžta Direktyvos 2006/48/EB 4 straipsnio 7 punkte, kai taikoma šio reglamento 18 straipsnio 3 dalis; e) šio reglamento 18 straipsnio 1 dalies d punkte nurodytos verslo grupės atveju – kaip apibrėžta Direktyvos 2004/39/EB 4 straipsnio 1 dalies 20 punkto a papunktyje, kai taikoma šio reglamento 19 straipsnio 2 dalis; ▼M1 f) kaip apibrėžta Direktyvos 2004/39/EB 4 straipsnio 1 dalies 20 punkto b papunktyje, kai taikomos šio reglamento 28 straipsnio 4 ir 5 dalys, 35 straipsnio 4, 5 ir 6 dalys ir 42 straipsnio 1 dalis;

▼M2

44) pasitraukimo strategija – vienas ar daugiau dokumentų, kurie parengiami pagal aukcionų stebėtojo arba atitinkamos aukciono platformos paskyrimo sutartį ir kuriuose išsamiai aprašomos numatytos priemonės, skirtos užtikrinti: a) viso materialiojo ir nematerialiojo turto, reikalingo, kad aukciono platformos veiklos perėmėjas galėtų toliau nenutrūkstamai vykdyti aukcionus ir kad sklandžiai vyktų aukcionų procesas, perdavimą; b) kad perkančiosioms organizacijoms arba aukciono stebėtojui, arba abiems būtų suteikta visa su aukciono procesu susijusi informacija, reikalinga vykdant viešųjų pirkimų procedūrą, kuria paskiriamas aukciono platformos veiklos perėmėjas; c) kad perkančiosioms organizacijoms, aukciono stebėtojui arba aukciono platformos veiklos perėmėjui, arba keliems iš šių subjektų būtų suteikta techninė pagalba, reikalinga, kad perkančiosios organizacijos, aukciono stebėtojas arba aukciono platformos veiklos perėmėjas, arba keli iš šių subjektų suprastų atitinkamą pagal a ir b punktus jiems suteiktą informaciją, turėtų prieigą prie jos, galėtų su ja susipažinti ar naudotis.

▼B







II SKYRIUS

AUKCIONŲ STRUKTŪRA

4 straipsnis

Aukcione parduodami produktai

1. Apyvartiniai taršos leidimai parduodami per aukciono platformą kaip standartinės elektroninės sutartys, kuriomis prekiaujama toje aukciono platformoje (toliau – aukcione parduodamas produktas). Aukcione parduodamais produktais nebūtina prekiauti toje pačioje aukciono platformoje, kurioje jie pristatomi per dvi prekybos dienas po aukciono.

▼M1

2. Kiekviena valstybė narė apyvartinius taršos leidimus parduoda dviejų dienų neatidėliotinais sandoriais arba penkių dienų ateities sandoriais.

▼M1 —————

▼B

5 straipsnis

Aukciono forma

Aukciono forma yra tokia: pasiūlymų teikėjai teikia pasiūlymus per tam tikrą pasiūlymų teikimo laikotarpį nematydami kitų pasiūlymų teikėjų pasiūlymų. Kiekvienas aukciono laimėtojas už kiekvieną apyvartinį taršos leidimą moka tą pačią 7 straipsnyje nurodytą galutinę aukciono kainą nepriklausomai nuo jo pasiūlytos kainos.

6 straipsnis

Pasiūlymų teikimas ir atšaukimas

1. Mažiausias siūlomas pirkti kiekis yra viena partija.

▼M1

Pagal 26 straipsnio 1 dalį arba pagal 30 straipsnio 1 dalį paskirtos aukciono platformos parduodamą vieną paketą sudaro 500 apyvartinių taršos leidimų.

Pagal 26 straipsnio 2 dalį arba pagal 30 straipsnio 2 dalį paskirtos aukciono platformos parduodamą vieną paketą sudaro 500 arba 1 000 apyvartinių taršos leidimų.

▼B

2. Teikiant kiekvieną pasiūlymą nurodoma:

a) kiekvieno pasiūlymo teikėjo tapatybė ir tai, ar jis teikia pasiūlymą savo ar savo kliento vardu;

b) jei pasiūlymo teikėjas teikia pasiūlymą kliento vardu, nurodoma kliento tapatybė;

c) siūlomas pirkti apyvartinių taršos leidimų skaičius, išreikštas partijų po 500 arba 1 000 ATL kartotiniais;

d) už kiekvieną apyvartinį taršos leidimą siūloma kaina eurais, nurodyta dviejų dešimtųjų tikslumu.

3. Kiekvieną pasiūlymą galima pateikti, keisti ar atšaukti per nustatytą pasiūlymų teikimo laikotarpį.

Pateikti pasiūlymai gali būti keičiami arba atšaukiami iki nustatyto pasiūlymų teikimo laikotarpio pabaigos. Pasiūlymų teikimo laikotarpio pabaigos terminą nustato atitinkama aukciono platforma ir jis skelbiamas tos aukciono platformos interneto svetainėje bent prieš penkias prekybos dienas iki pasiūlymų teikimo laikotarpio pradžios.

Tik Sąjungoje įsisteigęs fizinis asmuo, paskirtas pagal 19 straipsnio 2 dalies d punktą ir įgaliotas susaistyti pasiūlymo teikėją visais su aukcionu susijusiais atžvilgiais, įskaitant pasiūlymo teikimą (toliau – pasiūlymo teikėjo atstovas) gali pasiūlymo teikėjo vardu teikti, keisti arba atšaukti pasiūlymą,

Kiekvieną pateiktą pasiūlymą privaloma vykdyti, jei jis neatšaukiamas ar nepakeičiamas pagal šią dalį arba neatšaukimas pagal 4 dalį.

4. Jei atitinkamai aukciono platformai tinkamai įrodoma, kad teikiant pasiūlymą padaryta netyčinė klaida, pasiūlymo teikėjo atstovo prašymu, ji gali nuspręsti laikyti per klaidą pateiktą pasiūlymą atšauktu po to, kai pasibaigia pasiūlymų teikimo laikotarpis, bet dar nenustatyta galutinė aukciono kaina.

5. Bet kurios aukciono platformos priimamas arba jai perduodamas ar pateikiamas investicinės įmonės arba kredito įstaigos pasiūlymas laikomas investicine paslauga, kaip apibrėžta Direktyvos 2004/39/EB 4 straipsnio 1 dalies 2 punkte, jei aukcione parduodamas produktas yra finansinė priemonė.

7 straipsnis

Galutinė aukciono kaina ir sprendimo dėl vienodų pasiūlymų priėmimas

1. Galutinė aukciono kaina nustatoma kai tik pasibaigia pasiūlymų teikimo laikotarpis.

2. Aukciono platforma surūšiuoja jai pateiktus pasiūlymus iš eilės pagal pasiūlytą kainą. Jei kelių pasiūlymų kaina yra vienoda, jie surūšiuojami atsitiktinės atrankos būdu pagal algoritmą, kurį aukciono platforma nustato prieš aukcioną.

Pasiūlymuose nurodytas apyvartinių taršos leidimų kiekis (pasiūlymų apyvartinių taršos leidimų kiekis) susumuojamas, pradedant nuo didžiausios pasiūlytos kainos. Ta kaina, kuriai esant norimų pirkti apyvartinių taršos leidimų kiekis pasiekia arba viršija aukcione parduodamų apyvartinių taršos leidimų kiekį, yra galutinė aukciono kaina.

3. Visiems pasiūlymams, kurie sudaro pagal 2 dalį nustatytą pasiūlymų apyvartinių taršos leidimų kiekį, galioja ta pati galutinė aukciono kaina.

4. Jei bendras aukciono laimėtojų pasiūlymų apyvartinių taršos leidimų kiekis, nustatytas pagal 2 dalį, viršija aukcione parduodamų apyvartinių taršos leidimų kiekį, aukcione parduodamų apyvartinių taršos leidimų likutis priskiriamas pasiūlymų teikėjui pateikusiam paskutinį pasiūlymą, sudarantį pasiūlymų apyvartinių taršos leidimų kiekį.

5. Jei bendras pasiūlymų apyvartinių taršos leidimų kiekis, nustatytas pagal 2 dalį, nesiekia aukcione parduodamo apyvartinių taršos leidimų kiekio, aukciono platforma atšaukia aukcioną.

6. Jei galutinė aukciono kaina yra daug mažesnė už pasiūlymų teikimo laikotarpio metu ir iškart prieš jį antrinėje rinkoje vyraujančią kainą, atsižvelgiant į trumpalaikius apyvartinių taršos leidimų kainų svyravimus per nustatytą laikotarpį iki aukciono, aukciono platforma atšaukia aukcioną.

▼M2

7. Prieš aukciono pradžią aukciono platforma, pasikonsultavusi su aukcionų stebėtoju ir gavusi jo nuomonę bei apie tai pranešusi 56 straipsnyje nurodytoms kompetentingoms nacionalinėms institucijoms, nustato 6 dalies taikymo metodiką.

Tą metodiką atitinkama aukciono platforma gali keisti pasibaigus vienam pasiūlymų teikimo laikotarpiui iki prasidedant kitam tos pačios aukciono platformos pasiūlymų teikimo laikotarpiui, prieš tai pasikonsultavusi su aukcionų stebėtoju, gavusi jo nuomonę apie tai ir pranešusi 56 straipsnyje nurodytoms kompetentingoms nacionalinėms institucijoms.

Jei aukcionų stebėtojas nepaskiriamas likus bent vienam mėnesiui iki atitinkamo aukciono pradžios, aukciono platforma gali taikyti numatytą metodiką negavusi aukcionų stebėtojo nuomonės.

Atitinkama aukciono platforma kuo labiau atsižvelgia į aukcionų stebėtojo nuomonę.

▼B

8. Jei aukcionas atšaukiamas pagal 5 arba 6 dalį, jame skirtų parduoti apyvartinių taršos leidimų kiekis paskirstomas tolygiai artimiausiems numatytiems tos pačios aukciono platformos aukcionams.

Apyvartinių taršos leidimų, kuriems taikomas Direktyvos 2003/87/EB III skyrius, atveju aukcione skirtų parduoti apyvartinių taršos leidimų kiekis tolygiai paskirstomas keturiems artimiausiems numatytiems aukcionams.

Apyvartinių taršos leidimų, kuriems taikomas Direktyvos 2003/87/EB II skyrius, atveju aukcione skirtų parduoti apyvartinių taršos leidimų kiekis tolygiai paskirstomas dviems artimiausiems numatytiems aukcionams.







III SKYRIUS

AUKCIONŲ TVARKARAŠTIS

8 straipsnis

Laikas ir dažnumas

1. Aukciono platforma vykdo aukcionus atskirai per savo reguliariai pasikartojantį pasiūlymų teikimo laikotarpį. Pasiūlymų teikimo laikotarpis prasideda ir baigiasi tą pačią prekybos dieną. Pasiūlymų teikimo laikotarpis trunka ne trumpiau kaip dvi valandas. Dviejų ar daugiau aukciono platformų pasiūlymų teikimo laikotarpiai negali sutapti ir tarp dviejų vienas po kito einančių pasiūlymų teikimo laikotarpių turi būti bent dviejų valandų tarpas.

2. Aukciono platforma nustato aukcionų datas ir laiką atsižvelgdama į oficialias nedarbo dienas, turinčias įtakos tarptautinėms finansų rinkoms, ir į bet kokius kitus svarbius įvykius ar aplinkybes, kurie, aukciono platformos manymu, gali sutrukdyti tinkamai įvykdyti aukcioną ir dėl kurių tektų daryti pakeitimus. Nė vienais metais aukcionai nerengiami dviejų savaičių Kalėdų ir Naujųjų Metų švenčių laikotarpiu.

3. Išskirtinėmis aplinkybėmis bet kuri aukciono platforma, pasikonsultavusi su aukcionų stebėtoju ir gavusi jo nuomonę, gali pakeisti bet kurio pasiūlymų teikimo laikotarpio laiką, prieš tai įspėjusi visus asmenis, kuriems tai gali būti aktualu. Atitinkama aukciono platforma kuo labiau atsižvelgia į aukcionų stebėtojo nuomonę.

▼M2

Jei aukcionų stebėtojas nepaskiriamas likus bent vienam mėnesiui iki atitinkamo aukciono pradžios, aukciono platforma gali keisti pasiūlymų teikimo laikotarpio laiką, kaip numačiusi.

▼M1

4. Nuo šešto savo vykdomo aukciono arba anksčiau pagal 26 straipsnio 1 arba 2 dalį paskirta aukciono platforma toliau juos vykdo bent kartą per savaitę apyvartiniams taršos leidimams, kuriems taikomas Direktyvos 2003/87/EB III skyrius, parduoti ir bent kas du mėnesius apyvartiniams taršos leidimams, kuriems taikomas Direktyvos 2003/87/EB II skyrius, parduoti, tačiau 2012 m. minėta aukciono platforma aukcionus apyvartiniams taršos leidimams, kuriems taikomas tos direktyvos III skyrius, parduoti vykdo bent kartą per mėnesį.

▼B

Jokia kita aukciono platforma nevykdo aukciono tomis savaitės dienomis (daugiausiai dvi), kuriomis aukcioną vykdo pagal 26 straipsnio 1 arba 2 dalį paskirta aukciono platforma. Jei pagal 26 straipsnio 1 arba 2 dalį paskirta aukciono platforma vykdo aukcionus daugiau kaip dvi dienas per savaitę, ji nustato ir paskelbia, kuriomis dviem dienomis negali būti vykdomi jokie kiti aukcionai. Tai ji padaro ne vėliau kaip nustatydama ir skelbdama 11 straipsnio 1 dalyje nurodytą informaciją.

5. Nuo šešto aukciono arba anksčiau apyvartinių taršos leidimų, skirtų parduoti pagal 26 straipsnio 1 arba 2 dalį paskirtoje aukciono platformoje, kiekis paskirstomas tolygiai visiems tam tikrų metų aukcionams, tačiau kiekvienų metų rugpjūčio mėnesį parduoti teikiama perpus mažiau apyvartinių taršos leidimų negu visais kitais tų metų mėnesiais.

6. Papildomos nuostatos dėl kitų aukciono platformų, kurios nėra paskirtos pagal 26 straipsnio 1 ir 2 dalis, vykdomų aukcionų laiko ir dažnumo nustatytos 32 straipsnyje.

9 straipsnis

Aplinkybės, dėl kurių negalima vykdyti aukcionų

Nepažeidžiant 58 straipsnyje nurodytų taisyklių taikymo atitinkamais atvejais, aukciono platforma gali atšaukti aukcioną, jei dėl aplinkybių, susijusių su informacinių technologijų sistemos, naudojamos prašyti leidimo teikti pasiūlymus, dalyvauti aukcionuose ar aukcionams vykdyti, saugumu ir patikimumu, trukdoma arba gali būti sutrukdyta tinkamai įvykdyti tą aukcioną.

Apyvartinių taršos leidimų, kuriems taikomas Direktyvos 2003/87/EB III skyrius, atveju aukcione skirtų parduoti apyvartinių taršos leidimų kiekis tolygiai paskirstomas keturiems artimiausiems numatytiems aukcionams.

Apyvartinių taršos leidimų, kuriems taikomas Direktyvos 2003/87/EB II skyrius, atveju aukcione skirtų parduoti apyvartinių taršos leidimų kiekis paskirstomas dviems artimiausiems numatytiems aukcionams.

10 straipsnis

Metinis aukcione parduodamų apyvartinių taršos leidimų, kuriems taikomas Direktyvos 2003/87/EB III skyrius, kiekis

▼M1

1. Šio reglamento I priede kiekvienai valstybei narei nustatoma visų 2012 m. parduotinų apyvartinių taršos leidimų, kuriems taikomas Direktyvos 2003/87/EB III skyrius, skaičius.

▼B

2. 2013 m. ir 2014 m. aukcione parduotinų apyvartinių taršos leidimų, kuriems taikomas Direktyvos 2003/87/EB III skyrius, kiekis apskaičiuojamas iš apyvartinių taršos leidimų kiekio, nustatyto pagal tos direktyvos 9 ir 9a straipsnius tiems kalendoriniams metams, atėmus pagal tos direktyvos 10a straipsnio 7 dalį ir 11 straipsnio 2 dalį nemokamai suteiktų apyvartinių taršos leidimų skaičių ir pusę visų 2011 m. ir 2012 m. aukcionuose parduotų apyvartinių taršos leidimų kiekio.

2015 m. ir kiekvienais vėlesniais metais aukcione parduotinų apyvartinių taršos leidimų, kuriems taikomas Direktyvos 2003/87/EB III skyrius, kiekis apskaičiuojamas iš apyvartinių taršos leidimų kiekio, nustatyto pagal tos direktyvos 9 ir 9a straipsnius tiems kalendoriniams metams, atėmus pagal tos direktyvos 10a straipsnio 7 dalį ir 11 straipsnio 2 dalį nemokamai suteiktų apyvartinių taršos leidimų kiekį.

Apyvartinių taršos leidimų, parduotinų pagal Direktyvos 2003/87/EB 24 straipsnį, kiekis pridedamas prie atitinkamais kalendoriniais metais parduotinų apyvartinių taršos leidimų kiekio, nustatyto pagal šios dalies pirmą arba antrą pastraipą.

Apyvartinių taršos leidimų, kuriems taikomas Direktyvos 2003/87/EB III skyrius, parduotinų paskutiniais kiekvieno prekybos laikotarpio metais, kiekis nustatomas atsižvelgiant į įrenginių veiklos nutraukimą pagal tos direktyvos 10a straipsnio 19 dalį, į nemokamai suteikiamų apyvartinių taršos leidimų kiekio pritaikymą pagal tos direktyvos 10a straipsnio 20 dalį ir į rezerve likusių apyvartinių taršos leidimų, skirtų naujiems rinkos dalyviams, kaip numatyta tos direktyvos 10a straipsnio 7 dalyje, kiekį.

▼M1

3. Apyvartinių taršos leidimų, kuriems taikomas Direktyvos 2003/87/EB III skyrius, parduotinų kiekvienais kalendoriniais metais nuo 2013 m., kiekis nustatomas remiantis I priedu ir pagal tos direktyvos 10 straipsnio 1 dalį Komisijos nustatytu ir paskelbtu numatomu parduoti apyvartinių taršos leidimų kiekiu arba naujausia pirminio Komisijos numatyto kiekio korekcija, paskelbta iki ankstesnių metų sausio 31 d., atsižvelgiant, kiek įmanoma, į visus pereinamojo laikotarpio nemokamus apyvartinius taršos leidimus, kurie atimami arba bus atimami iš apyvartinių taršos leidimų dalies, kuriuos atitinkama valstybė narė pagal Direktyvos 2003/87/EB 10 straipsnio 2 dalį parduotų aukcionuose, skaičiaus kaip numatyta šios Direktyvos 10c straipsnio 2 dalyje.

▼B

Į visus tolesnius atitinkamais kalendoriniais metais aukcionuose parduotinų apyvartinių taršos leidimų kiekio pokyčius atsižvelgiama nustatant kitais metais aukcionuose parduotinų apyvartinių taršos leidimų kiekį.

4. Nepažeidžiant Direktyvos 2003/87/EB 10a straipsnio 7 dalies, kiekvienos valstybės narės aukcionuose parduotinų apyvartinių taršos leidimų, kuriems taikomas tos direktyvos III skyrius, kiekis bet kuriais atitinkamais kalendoriniais metais apskaičiuojamas iš apyvartinių taršos leidimų kiekio, nustatyto pagal tos pačios direktyvos 10 straipsnio 2 dalį, atėmus tais kalendoriniais metais tos valstybės narės pereinamuoju laikotarpiu nemokamai suteiktų apyvartinių taršos leidimų pagal Direktyvos 2003/87/EB 10c straipsnį, ir pridėjus visus pagal tos direktyvos 24 straipsnį išduotus apyvartinius taršos leidimus, kuriuos ta valstybė narė parduos aukcionuose tais pačiais kalendoriniais metais.

11 straipsnis

Atskirų aukcionų, kuriuose pagal šio reglamento 26 straipsnio 1 arba 2 dalį paskirtos aukciono platformos parduoda apyvartinius taršos leidimus, kuriems taikomas Direktyvos 2003/87/EB III skyrius, tvarkaraštis

1. Pagal šio reglamento 26 straipsnio 1 arba 2 dalį paskirtos aukciono platformos, pasikonsultavusios su Komisija ir gavusios jos nuomonę, iki kiekvienų ankstesnių metų vasario 28 d. arba kai tik įmanoma po tos datos nustato ir skelbia kiekvienais kalendoriniais metais kiekviename atskirame aukcione parduosimų apyvartinių taršos leidimų, kuriems taikomas Direktyvos 2003/87/EB III skyrius, kiekį, pasiūlymų teikimo laikotarpius, aukcionų datas ir aukcione parduodamo produkto rūšį, taip pat sumokėjimo ir apyvartinių taršos leidimų pristatymo datas. Atitinkamos aukciono platformos kuo labiau atsižvelgia į Komisijos nuomonę.

▼M1

2. Pagal šio reglamento 26 straipsnio 1 arba 2 dalį paskirtos aukciono platformos nustato ir skelbia šio straipsnio 1 dalyje nurodytą informaciją vadovaudamosi I priedu ir Komisijos nustatytu ir paskelbtu numatomu apyvartinių taršos leidimų kiekiu arba naujausia pirminio Komisijos numatyto kiekio korekcija, įskaitant visas korekcijas, nurodytas 10 straipsnio 3 dalyje.

▼B

3. Kiekvieno prekybos laikotarpio paskutiniais metais atitinkamos aukciono platformos gali koreguoti kiekvieno atskiro aukciono metu parduosimų apyvartinių taršos leidimų, kuriems taikomas Direktyvos 2003/87/EB III skyrius, kiekį, pasiūlymų teikimo laikotarpius ir aukcionų datas, siekdamos atsižvelgti į įrenginių veiklos nutraukimą pagal tos direktyvos 10a straipsnio 19 dalį, į bet kokį nemokamai suteikiamų apyvartinių taršos leidimų kiekio patikslinimą pagal tos direktyvos 10a straipsnio 20 dalį arba rezerve likusių apyvartinių taršos leidimų, skirtų naujiems rinkos dalyviams, kaip nustatyta tos direktyvos 10a straipsnio 7 dalyje, kiekį.

4. Kitų aukciono platformų, kurios nėra paskirtos pagal šio reglamento 26 straipsnio 1 arba 2 dalį, vykdomų atskirų aukcionų, kuriuose parduodami apyvartiniai taršos leidimai, kuriems taikomas Direktyvos 2003/87/EB III skyrius, tvarkaraštis nustatomas ir skelbiamas pagal šio reglamento 32 straipsnį.

12 straipsnis

Metinis aukcione parduodamų apyvartinių taršos leidimų, kuriems taikomas Direktyvos 2003/87/EB II skyrius, kiekis

1. 2012 m. aukcionuose parduotinų apyvartinių taršos leidimų, kuriems taikomas Direktyvos 2003/87/EB II skyrius, kiekis yra pagal tos direktyvos 3d straipsnio 1 dalį Komisijos apskaičiuotas ir nustatytas kiekis.

Nuo 2013 m. kiekvienais kalendoriniais metais aukcionuose parduotinų apyvartinių taršos leidimų, kuriems taikomas Direktyvos 2003/87/EB II skyrius, kiekis yra pagal tos direktyvos 3d straipsnio 2 dalį Komisijos apskaičiuotas ir nustatytas kiekis, vienodai padalytas visiems to prekybos laikotarpio metams.

Tačiau kiekvieno prekybos laikotarpio paskutiniais metais parduotinų apyvartinių taršos leidimų kiekis nustatomas atsižvelgiant į specialiame rezerve, nurodytame Direktyvos 2003/87/EB 3f straipsnyje, likusį apyvartinių taršos leidimų kiekį.

2. Kiekvienais atitinkamo prekybos laikotarpio kalendoriniais metais kiekvienai valstybei narei tenkantis aukcione parduotinų apyvartinių taršos leidimų, kuriems taikomas Direktyvos 2003/87/EB II skyrius, kiekis yra tam prekybos laikotarpiui pagal tos direktyvos 3d straipsnio 3 dalį nustatytas apyvartinių taršos leidimų kiekis, padalytas iš tą prekybos laikotarpį sudarančių metų skaičiaus.

13 straipsnis

Atskirų aukcionų, kuriuose pagal šio reglamento 26 straipsnio 1 arba 2 dalį paskirtos aukcionų platformos parduoda apyvartinius taršos leidimus, kuriems taikomas Direktyvos 2003/87/EB II skyrius, tvarkaraštis

1. Pagal šio reglamento 26 straipsnio 1 arba 2 dalį paskirtos aukciono platformos, pasikonsultavusios su Komisija ir gavusios jos nuomonę, iki 2011 m. rugsėjo 30 d. arba kai tik įmanoma po tos datos skelbia nuo 2012 m. kiekviename atskirame aukcione parduosimų apyvartinių taršos leidimų, kuriems taikomas Direktyvos 2003/87/EB II skyrius, kiekį, pasiūlymų teikimo laikotarpius ir aukcionų datas. Atitinkamos aukciono platformos kuo labiau atsižvelgia į Komisijos nuomonę.

2. Nuo 2012 m. pagal šio reglamento 26 straipsnio 1 arba 2 dalį paskirtos aukciono platformos, pasikonsultavusios su Komisija ir gavusios jos nuomonę, iki kiekvienų ankstesnių metų vasario 28 d. arba kai tik įmanoma po tos datos nustato ir skelbia kiekvienais kalendoriniais metais kiekviename atskirame aukcione parduosimų apyvartinių taršos leidimų, kuriems taikomas Direktyvos 2003/87/EB II skyrius, kiekį, pasiūlymų teikimo laikotarpius, aukcionų datas ir aukcionuose parduodamo produkto rūšį, taip pat sumokėjimo ir apyvartinių taršos leidimų pristatymo datas. Atitinkamos aukciono platformos kuo labiau atsižvelgia į Komisijos nuomonę.

Kiekvieno prekybos laikotarpio paskutiniais metais atitinkamos aukciono platformos gali koreguoti kiekviename atskirame aukcione parduodamų apyvartinių taršos leidimų, kuriems taikomas Direktyvos 2003/87/EB II skyrius, kiekį, pasiūlymų teikimo laikotarpius, aukciono datas ir aukcione parduodamo produkto rūšį, taip pat sumokėjimo ir apyvartinių taršos leidimų pristatymo datas, siekdamos atsižvelgti į specialiame rezerve, nurodytame tos direktyvos 3f straipsnyje, likusių apyvartinių taršos leidimų kiekį.

3. Pagal šio reglamento 26 straipsnio 1 arba 2 dalį paskirtos aukciono platformos, nustatydamos ir skelbdamos informaciją pagal 1 ir 2 dalis, remiasi Komisijos sprendimu, priimtu pagal Direktyvos 2003/87/EB 3e straipsnio 3 dalį.

4. Nuostatos dėl kitų aukciono platformų, kurios nėra paskirtos pagal šio reglamento 26 straipsnio 1 arba 2 dalį, vykdomų atskirų aukcionų, kuriuose parduodami apyvartiniai taršos leidimai, kuriems taikomas Direktyvos 2003/87/EB II skyrius, tvarkaraščio nustatomos ir skelbiamos pagal šio reglamento 32 straipsnį.

14 straipsnis

Aukcionų tvarkaraščio koregavimas

1. Pagal 10– 13 straipsnius ir 32 straipsnio 4 dalį nustatyti ir paskelbti metiniai aukcionuose parduodamų apyvartinių taršos leidimų kiekiai ir atskirų aukcionų pasiūlymų teikimo laikotarpiai, parduodamų apyvartinių taršos leidimų kiekiai, aukcionų datos, aukcionuose parduodamo produkto rūšis, sumokėjimo ir apyvartinių taršos leidimų pristatymo datos nekeičiami, išskyrus tuos atvejus, kai tenka juos pakoreguoti dėl šių priežasčių:

a) aukcionas atšaukiamas pagal 7 straipsnio 5 ir 6 dalis, 9 straipsnį ir 32 straipsnio 5 dalį;

b) sustabdomi aukciono platformos, kuri nėra paskirta pagal šio reglamento 26 straipsnio 1 arba 2 dalį, įgaliojimai, kaip numatyta pagal Direktyvos 2003/87/EB 19 straipsnio 3 dalį priimtame Komisijos reglamente;

c) valstybė narė priima sprendimą pagal 30 straipsnio 8 dalį;

d) neįvykusio atsiskaitymo, kaip nurodyta 45 straipsnio 5 dalyje;

e) specialiame rezerve, nurodytame Direktyvos 2003/87/EB 3f straipsnyje, lieka apyvartinių taršos leidimų;

f) pagal Direktyvos 2003/87/EB 10a straipsnio 19 dalį nutraukiama įrenginių veikla, nemokamai suteikiamų apyvartinių taršos leidimų kiekis pritaikomas pagal tos direktyvos 10a straipsnio 20 dalį arba rezerve lieka apyvartinių taršos leidimų, skirtų naujiems rinkos dalyviams, kaip numatyta tos direktyvos 10a straipsnio 7 dalyje;

g) vienašališkai įtraukiamos papildomos veiklos rūšys arba dujos pagal Direktyvos 2003/87/EB 24 straipsnį;

h) priimamos priemonės pagal Direktyvos 2003/87/EB 29a straipsnį;

i) įsigalioja šio reglamento arba Direktyvos 2003/87/EB daliniai pakeitimai;

▼M1

j) bent koks nors apyvartinių taršos leidimų skaičius neteikiamas aukcionams pagal 22 straipsnio 5 dalį arba 24 straipsnio 1 dalies antrą pastraipą;

k) būtina, kad aukciono platforma nevykdytų aukciono, kuris neatitinka šio reglamento arba Direktyvos 2003/87/EB nuostatų.

▼B

2. Jei pakeitimo atvejis šiame reglamente nenumatytas, atitinkama aukciono platforma, prieš atlikdama pakeitimą, pasikonsultuoja su Komisija ir gauna jos nuomonę apie tai. Atitinkama aukciono platforma kuo labiau atsižvelgia į Komisijos nuomonę.







IV SKYRIUS

GALIMYBĖ DALYVAUTI AUKCIONUOSE

15 straipsnis

Asmenys, galintys tiesiogiai teikti pasiūlymus aukcione

Nepažeidžiant 28 straipsnio 3 dalies, tiesiogiai teikti pasiūlymą aukcione gali tik asmuo, turintis teisę prašyti leidimo teikti pasiūlymą pagal 18 straipsnį ir gavęs tokį leidimą pagal 19 ir 20 straipsnius.

16 straipsnis

Dalyvavimo būdas

1. Aukciono platforma suteikia nediskriminuojančius galimybės dalyvauti jos aukcionuose būdus.

▼M1

2. Pagal 26 straipsnio 1 dalį arba 30 straipsnio 1 dalį paskirta aukciono platforma užtikrina, kad jos aukcionuose būtų galima dalyvauti nuotoliniu būdu naudojantis elektronine sąsaja, saugiai ir patikimai prieinama per internetą.

Be to, pagal 26 straipsnio 1 dalį arba 30 straipsnio 1 dalį paskirta aukciono platforma sudaro galimybę pasiūlymų teikėjams dalyvauti jos aukcionuose per tam skirtas jungtis su elektronine sąsaja.

3. Pagal 26 straipsnio 1 dalį arba 30 straipsnio 1 dalį paskirta aukciono platforma gali suteikti vieną ar daugiau alternatyvių būdų dalyvauti jos aukcionuose, jei pagrindiniu būdu dėl kokių nors priežasčių nebūtų įmanoma pasinaudoti, bet tik kai tokie alternatyvūs būdai yra saugūs bei patikimi ir jais naudojantis nėra diskriminuojami pasiūlymų teikėjai.

17 straipsnis

Mokymas ir pagalbos linija

Pagal 26 straipsnio 1 dalį arba 30 straipsnio 1 dalį paskirta aukciono platforma internete pateikia praktinę mokymo programą, susijusią su jos vykdomo aukciono procesu, įskaitant nurodymus, kaip užpildyti ir pateikti visas formas, ir pateikia pasiūlymo teikimo aukcione demonstracinę versiją. Be to, telefonu, faksu ir elektroniniu paštu bent darbo metu prekybos dienomis ji teikia pagalbos linijos paslaugas.

▼B

18 straipsnis

Asmenys, turintys teisę prašyti leidimo teikti pasiūlymus

1. Prašyti leidimo tiesiogiai teikti pasiūlymus aukcionuose turi teisę šie asmenys:

a) veiklos vykdytojo apyvartinių taršos leidimų sąskaitą turintis stacionarius įrenginius eksploatuojantis veiklos vykdytojas arba orlaivio naudotojas, teikiantis pasiūlymą savo vardu, įskaitant bet kurią patronuojančią bendrovę, dukterinę bendrovę arba susijusią bendrovę, priklausančią tai pačiai įmonių grupei, kaip ir stacionarius įrenginius eksploatuojantis veiklos vykdytojas arba orlaivio naudotojas;

b) investicinės įmonės, kurioms suteikti įgaliojimai pagal Direktyvą 2004/39/EB, teikiančios pasiūlymą savo arba savo klientų vardu;

c) kredito įstaigos, kurioms suteikti įgaliojimai pagal Direktyvą 2006/48/EB, teikiančios pasiūlymą savo arba savo klientų vardu;

d) a punkte išvardytų asmenų verslo grupės, teikiančios pasiūlymą savo vardu ir veikiančios kaip savo narių tarpininkės;

e) valstybių narių, kontroliuojančių bet kuriuos a punkte išvardytus asmenis, viešosios įstaigos arba valstybiniai subjektai.

2. Nepažeidžiant Direktyvos 2004/39/EB 2 straipsnio 1 dalies i punkte nustatytos išimties, asmenys, kuriems taikoma ta išimtis ir kurie yra įgalioti pagal šio reglamento 59 straipsnį, turi teisę prašyti leidimo tiesiogiai teikti pasiūlymus aukcionuose savo arba savo pagrindinio verslo klientų vardu, jei valstybė narė, kurioje jie yra įsisteigę, yra priėmusi teisės aktus, kuriais atitinkama kompetentinga nacionalinė institucija suteikia jiems teisę teikti pasiūlymus savo arba savo pagrindinio verslo klientų vardu.

▼M1

3. 1 dalies b arba c punktuose nurodyti asmenys turi teisę prašyti leidimo savo klientų vardu tiesiogiai aukcionuose teikti pasiūlymus, susijusius su aukcione parduodamais produktais, kurie nėra finansinės priemonės, jei valstybė narė, kurioje jie yra įsisteigę, yra priėmusi teisės aktus, kuriais remdamasi atitinkama tos valstybės narės kompetentinga nacionalinė institucija gali suteikti jiems teisę teikti pasiūlymus savo klientų vardu.

▼B

4. Jei 1 dalies b bei c punktuose ir 2 dalyje nurodyti asmenys teikia pasiūlymus savo klientų vardu, jie užtikrina, kad tie klientai patys atitiktų reikalavimus, keliamus norint gauti leidimą tiesiogiai teikti pasiūlymus aukcionuose pagal 1 arba 2 dalis.

Jei pirmoje pastraipoje nurodytų asmenų klientai patys teikia pasiūlymus savo klientų vardu, jie užtikrina, kad tie jų klientai taip pat atitiktų reikalavimus, keliamus norint gauti leidimą tiesiogiai teikti pasiūlymus aukcionuose pagal 1 arba 2 dalis. Ta pati taisyklė galioja visiems tolesniems jų klientams, netiesiogiai teikiantiems pasiūlymus aukcionuose.

5. Prašyti leidimo tiesiogiai teikti pasiūlymus aukcionuose ir dalyvauti aukcionuose per vieną ar kelis asmenis, kuriems leidžiama teikti pasiūlymus pagal 19 ir 20 straipsnius, nesvarbu, ar jie tai darytų savo, ar kito asmens vardu, neturi teisės šie asmenys, kurie vykstant atitinkamiems aukcionams atlieka savo funkcijas:

a) aukciono rengėjas;

b) aukciono platforma, įskaitant bet kurią su ja sujungtą tarpuskaitos sistemą ir bet kurią atsiskaitymo sistemą;

c) asmenys, kurie gali daryti didelę tiesioginę arba netiesioginę įtaką a arba b punktuose nurodytų asmenų vadovybei;

d) asmenys, dirbantys a ir b punktuose nurodytiems asmenims.

6. Aukcionų stebėtojas nei savo, nei jokio kito asmens vardu negali dalyvauti jokiame aukcione tiesiogiai arba netiesiogiai per vieną ar daugiau asmenų, kuriems leidžiama teikti pasiūlymus pagal 19 ir 20 straipsnius.

Asmenys, galintys daryti didelę tiesioginę arba netiesioginę įtaką aukcionų stebėtojo vadovybei, negali nei savo, nei jokio kito asmens vardu dalyvauti jokiame aukcione tiesiogiai arba netiesiogiai per vieną ar daugiau asmenų, kuriems leidžiama teikti pasiūlymus pagal 19 ir 20 straipsnius.

Asmenys, dirbantys aukcionų stebėtojui su aukcionais susijusį darbą, negali nei savo, nei jokio kito asmens vardu dalyvauti jokiame aukcione tiesiogiai arba netiesiogiai per vieną ar daugiau asmenų, kuriems leidžiama teikti pasiūlymus pagal 19 ir 20 straipsnius.

7. Pagal 44–50 straipsnius aukciono platformai, įskaitant bet kurią su ja sujungtą tarpuskaitos sistemą arba atsiskaitymo sistemą, suteikiama galimybė priimti mokėjimą, pristatyti apyvartinius taršos leidimus arba priimti užstatą iš aukciono laimėtojo teisių perėmėjo, turi netrukdyti taikyti 17–20 straipsnių.

19 straipsnis

Leidimo teikti pasiūlymus reikalavimai

▼M1

1. Jei aukciono platforma organizuoja antrinę rinką, tos antrinės rinkos, kurią organizuoja pagal 26 straipsnio 1 dalį arba 30 straipsnio 1 dalį paskirta aukciono platforma, nariams arba dalyviams, atitinkantiems 18 straipsnio 1 arba 2 dalies reikalavimus, leidžiama tiesiogiai teikti pasiūlymus tos aukciono platformos vykdomuose aukcionuose netaikant jokių papildomų leidimo teikti pasiūlymus reikalavimų, jei laikomasi visų šių sąlygų:

a) leidimo rinkos nariui arba dalyviui prekiauti apyvartiniais taršos leidimais antrinėje rinkoje, kurią organizuoja pagal 26 straipsnio 1 dalį arba 30 straipsnio 1 dalį paskirta aukciono platforma, reikalavimai yra ne mažiau griežti negu nurodytieji šio straipsnio 2 dalyje;

b) pagal 26 straipsnio 1 dalį arba 30 straipsnio 1 dalį paskirta aukciono platforma gauna visą papildomą informaciją, būtiną atitikčiai visiems šio straipsnio 2 dalies reikalavimams, kurių atitiktis nepatikrinta anksčiau, patikrinti.

2. Asmenims, kurie nėra antrinės rinkos, kurią organizuoja pagal 26 straipsnio 1 dalį arba 30 straipsnio 1 dalį paskirta aukciono platforma, nariai arba dalyviai ir kurie atitinka 18 straipsnio 1 arba 2 dalies reikalavimus, leidžiama tiesiogiai teikti pasiūlymus tos aukciono platformos vykdomuose aukcionuose, jei jie:

a) yra įsisteigę ES, yra veiklos vykdytojai arba orlaivių naudotojai;

b) turi nurodytąją apyvartinių taršos leidimų sąskaitą;

c) turi nurodytąją banko sąskaitą;

d) paskiria bent vieną pasiūlymo teikėjo atstovą, kaip apibrėžta 6 straipsnio 3 dalies trečioje pastraipoje;

e) pagal taikomas deramo klientų tikrinimo priemones nekelia abejonių atitinkamai aukciono platformai dėl savo tapatybės, tikrųjų savininkų tapatybės, sąžiningumo, vykdomo verslo ir prekybos profilio atsižvelgiant į santykių su pasiūlymo teikėju nustatymo būdą, pasiūlymo teikėjo tipo, aukcione parduodamo produkto pobūdžio, numatomų pasiūlymų dydžių ir sumokėjimo bei apyvartinių taršos leidimų pristatymo būdo;

f) nekelia abejonių atitinkamai aukciono platformai dėl savo finansinės padėties, ypač dėl to, kad jie suėjus terminui gali įvykdyti savo finansinius įsipareigojimus ir trumpalaikius įsipareigojimus;

g) yra įdiegę arba paprašyti gali įdiegti vidaus procesus, procedūras ir taikyti sutartinius įsipareigojimus, būtinus, kad būtų laikomasi pagal 57 straipsnį nustatyto didžiausio siūlomo kiekio;

h) atitinka 49 straipsnio 1 dalies reikalavimus.

Jei pagal 26 straipsnio 1 dalį arba 30 straipsnio 1 dalį paskirta aukciono platforma antrinės rinkos neorganizuoja, asmenims, kurie atitinka 18 straipsnio 1 arba 2 dalies reikalavimus, leidžiama tiesiogiai teikti pasiūlymus tos aukciono platformos vykdomuose aukcionuose, jei jie atitinka šios dalies a–h punktų sąlygas.

▼B

3. Asmenys, kuriems taikomi 18 straipsnio 1 dalies b ir c punktai arba 18 straipsnio 2 dalis, teikdami pasiūlymus savo klientų vardu yra atsakingi už tai, kad būtų įvykdytos visos šios sąlygos:

a) jų klientai atitinka 18 straipsnio 1 arba 2 dalies reikalavimus;

b) likus pakankamai laiko iki pasiūlymų teikimo laikotarpio pradžios jie turės tinkamus vidinius procesus, procedūras ir sutartinius susitarimus, būtinus, kad: i) galėtų apdoroti savo klientų pasiūlymus, įskaitant pasiūlymų teikimą, mokėjimo priėmimą ir apyvartinių taršos leidimų perdavimą; ii) užtikrintų, jog ta jų verslo dalis, kuri atsakinga už pasiūlymų priėmimą, rengimą ir jų teikimą klientų vardu, neatskleistų konfidencialios informacijos kitai jų verslo daliai, atsakingai už pasiūlymų rengimą ir teikimą jų pačių vardu; iii) užtikrintų, jog jų klientai, kurie patys veikia savo klientų, teikiančių pasiūlymus aukcionuose, vardu, taikytų šio straipsnio 2 dalyje ir šioje dalyje nustatytus reikalavimus, ir kad jie to paties reikalautų iš savo klientų, o šie iš savo klientų, o šie iš savo klientų, kaip numatyta 18 straipsnio 4 dalyje. Atitinkama aukciono platforma gali pasikliauti patikimais patikrinimais, kuriuos atlieka šios dalies pirmoje pastraipoje nurodyti asmenys, jų klientai arba jų klientų klientai, kaip nustatyta 18 straipsnio 4 dalyje. Šios dalies pirmoje pastraipoje nurodytų asmenų atsakomybė yra užtikrinti, kad, aukciono platformai paprašius pagal 20 straipsnio 5 dalies d punktą, jie galėtų aukciono platformai įrodyti, kad šios dalies pirmos pastraipos a ir b punktuose nurodytos sąlygos yra įvykdytos.

20 straipsnis

Prašymų leisti teikti pasiūlymus teikimas ir apdorojimas

▼M1

1. 1. Prieš pateikdami pirmąjį savo tiesioginį pasiūlymą per bet kurią pagal 26 straipsnio 1 dalį arba 30 straipsnio 1 dalį paskirtą aukciono platformą asmenys, atitinkantys 18 straipsnio 1 arba 2 dalies reikalavimus, atitinkamai aukciono platformai pateikia prašymą leisti teikti pasiūlymus.

Jei aukciono platforma organizuoja antrinę rinką, tos antrinės rinkos, kurią organizuoja atitinkama aukciono platforma, nariams arba dalyviams, atitinkantiems 19 straipsnio 1 dalies reikalavimus, leidžiama teikti pasiūlymus neteikiant prašymo pagal šios dalies pirmąją pastraipą.

▼B

2. Prašymas teikti pasiūlymus pagal 1 dalį pateikiamas užpildant per internetą prieinamą elektroninę paraišką. Atitinkama aukciono platforma sukuria ir prižiūri internetinę prieigą prie elektroninės paraiškos.

3. Kartu su prašymu leisti teikti pasiūlymus pateikiamos visų patvirtinamųjų dokumentų, kurių aukciono platforma reikalauja kaip įrodymo, kad paraiškos teikėjas atitinka 19 straipsnio 2 ir 3 dalių reikalavimus, tinkamai patvirtintos kopijos. Prašymą leisti teikti pasiūlymus sudaro bent II priede išvardytos dalys.

4. Prašymas leisti teikti pasiūlymus, įskaitant visus patvirtinamuosius dokumentus, paprašius, pateikiamas aukcionų stebėtojui, 62 straipsnio 3 dalies e punkte nurodytai tyrimą atliekančiai valstybės narės kompetentingai nacionalinei teisėsaugos institucijai ir bet kuriai tarpvalstybiniame tyrime dalyvaujančiai kompetentingai Sąjungos institucijai.

▼M1

5. Pagal 26 straipsnio 1 dalį arba 30 straipsnio 1 dalį paskirta aukciono platforma gali atsisakyti leisti teikti pasiūlymus savo aukcionuose, jei paraiškos teikėjas atsisako kurio nors iš šių dalykų:

a) patenkinti aukciono platformos prašymus pateikti papildomos informacijos arba paaiškinti ar pagrįsti pateiktą informaciją;

b) aukciono platformos kvietimu surengti pokalbį su kuriuo nors iš paraiškos teikėjo pareigūnų paraiškos teikėjo verslo patalpose arba kitur;

c) leisti atlikti tyrimus arba patikrinimus aukciono platformos prašymu, įskaitant apsilankymus ir patikrinimus paraiškos teikėjo verslo patalpose;

d) aukciono platformai paprašius, pateikti informacijos apie paraiškos teikėją, jo klientus arba tų klientų klientus, kaip nustatyta 18 straipsnio 4 dalyje, kurios reikia atitikčiai 19 straipsnio 3 dalies reikalavimams patikrinti;

e) aukciono platformai paprašius, pateikti informacijos, kurios reikia atitikčiai 19 straipsnio 2 dalies reikalavimams patikrinti.

6. Pagal 26 straipsnio 1 dalį arba 30 straipsnio 1 dalį paskirta aukciono platforma per ją sudaromų sandorių arba verslo santykių su politikoje dalyvaujančiais asmenimis atžvilgiu taiko Direktyvos 2005/60/EB 13 straipsnio 4 dalyje numatytas priemones, neatsižvelgi